'Pelota II' dokumentala aurkezteko bira egingo duteEuskal pantailaren gunea\nOlatz González Abrisketaren eta Jorgen Lethen Pelota II dokumentala aurkezteko saioak egingo dituzte datozen egunetan Donostian, Bilbon, Gasteizen eta Logroñon. Lana iazko Donostia Zinemaldian estreinatu zuten, eta Lethek berak 1983an aurkeztu zuen Pelota filma du oinarrian, oraingoan pilotak aukeratzeko prozesuan arreta jarri badute ere.\nLeth zinegile eta poeta daniarrak pilotaren inguruko dokumentala osatu zuen 1983an, kirolaren arauak eta ezaugarriak aztertzeko. Ez zituen soilik pilotari ezagunak elkarrizketatu, baita kale eta plazetan jokatzen duten jokalariak ere. Jokoaren testuingurua eta igortzen dituen emozioak erakutsi nahi izan zituen, Euskal Herriko istorio propioak.\nFilm haren jarraipena den Pilota IIren kasuan, ostera, González Abrisketak pilotaren aukeraketa prozesuan jarri nahi izan du arreta. Izan ere, “pilota izaki bizia da. Guztiak ezberdinak dira eta arretaz entzun behar ditugu elkarrengandik bereiztu nahi baditugu”, azpimarratu du filmaren sinopsian. Lehen atalaren estetika detaile etnografikoen muturreraino eraman nahi izan du hala.\nFilma Donostia Zinemaldiko Zinemira sailean eskani zuten iaz, eta orain, Donostian, Bilbon, Gasteizen eta Logroñon aurkeztuko dute, González Abrisketa bera eta pilotaren alorreko hainbat pertsona ezagun bertan direla. Egutegia:\nMaiatzak 26, Logroñon 19:45ean\nMaiatzak 27, Donostian 20:00etan\nMaiatzak 29, Bilbon 19:45ean\nMaiatzak 30, Gasteizen 19:45ean\n‘Uda olinpikoa’ zikloa, ostiralero, Tabakaleran\nBost euskal ekoizpen, oraingoz, 66. Donostia Zinemaldian\n2018/07/23\tInes Arrue\nArgi berdea 2DEO proiektuari\n2018/07/11\tInes Arrue\nAurkezpena Dokumentala Emanaldiak Motzean Zikloak\naurkezpena Jørgen Leth Olatz Gonzalez Abrisketa Pelota Pelota II\nEuskal dokumentalak, Arroxelako Sunny Side of the Doc azokan


Koloreaga, Nafarroako festagileak koloreztatzeko — dantzan.eus\nHemen zaude: Hasiera › Albisteak › Koloreaga, Nafarroako festagileak koloreztatzeko\nAsisko Urmenetaren marrazkiekin, Nafarroako dantzari eta festagileen irudiz, kolorez margotzeko liburuska argitaratu du Duguna dantza taldeak. Otsagabiako dantzariak, Arizkungo sagar-dantzariak, Lesakako ezpata-dantzariak edo Luzaideko bolantak edo Jaurrietako neskak ageri dira bertan besteak beste.\n"Koloreaga: Nafarroako festagileak" du izena liburuak, eta bere helburua honela adierazten dute Dugunaren blogean: Etxeko txikienei, etorkizuneko festagile, festazale eta dantzariei zuzendutako liburua da hauxe. Margotzen liberti daitezen, margotzen ezagutu ditzaten gure festetako protagonistak, gure festetako protagonistak ezagutuz liberti daitezen.\nNafarroako festetako 32 pertsonaiaren irudi prestatu ditu Asisko Urmenetak. Irudiak koloretan eta zuri-beltzean daude, haurrek kolorezta ditzaten. Datorren abenduaren 23an aurkeztuko da liburua eta 10 euroan jarriko da salgai.\nInformazioa: Duguna dantza taldea


E-merkataritza soziala inor?\nOstirala, ekaina 8, 2012 Igandea, Iraila 8, 2013 Douglas Karr\nSare sozialen eta berrien eta eguneratzeen blogen arabera jende gehiago dagoenez, bezeroak eta bezero potentzialak sare sozialen bidez erakartzea da arreta. Hala ere, enpresentzat, konpromiso hori edo marka eraikitzeko ekimenak alferrikako ariketa izaten jarraitzen dute, azkenean diru sarrera erantsi bihurtzen ez badira.\nSartu Moontoast, sozialki banatu daitekeen lehen merkataritza plataforma, enpresei jendearekin sare sozialen bidez, kidea duten gune banatuen eta iragarkien sareen bidez harremanetan jartzeko eta aldi berean konpromiso hori dirua irabazteko aukera ematen die.\nMoontoast-ek 3 Produktu Eskaintza ditu (deskribapenak beren webgunean daude):\nBanatutako denda - Moontoast-en banatutako denda erakusleiho bat da, edozein webgunetan txertatu daiteke eta sare sozialetan eta posta elektronikoaren bidez partekatu daiteke. Banatu denda eraiki genuen markek, musikariek, argitaletxeek eta pertsona ospetsuek beren eCommerce irismena hedatu ahal izateko eskaintzak zuzenean beren komunitateetara eramanez. Erosketen eta transakzioen esperientzia osoa dendan dago, erosketa prozesua berehala eta sinplea bihurtuz.\nMoontoast Impulse - Moontoast Impulse Facebook aplikazio bat da, zaleei musika Facebookeko fan orri batetik zuzenean erreproduzitu, partekatu eta erosteko aukera ematen diena. Aplikazioa Moontoast-ek banatutako denda arrakastatsuan inspiratu zen, Taylor Swift eta Reba bezalako artistek lineako salmentak areagotzeko erabili dituztenak. Moontoast Impulse-rekin tresna multzo bera artista guztientzat eskuragarri jarri dugu. Merkataritza sozialerako irtenbide adimenduna, indartsua eta brikolajea da.\nMoontoast Analytics - Moontoast Analytics funtzio multzo sendoa da - ez dago eskuragarri merkataritza sozialeko beste plataformetan - merkatuan abantaila ematen dizu. Joera eta eredu orokorren hegaztiaren ikuspegitik, produktu eta pakete onenak saltzen dituzten zehazki ikustera arte, datu hauek zure produktuen eskaintzak hobetzen eta optimizatzen lagunduko dizuten ikuspegi garrantzitsuak eskaintzen dituzte, desiragarriagoak, partekagarriagoak eta errentagarriagoak bihurtuz. Moontoast Analytics-ek zure ikusleentzako erakargarrienak diren eskaintzak zehazteko asmakizunak ateratzen ditu.\nMoontoast-en denda banatua sareko sare sozialetan, blogetan, iragarkien sareetan eta afiliatutako guneetan lineako erakusleihoak sortzeko eta banatzeko aukera ematen duen tresna da. Baina zerk bereizten du produktu hau antzeko ehunka produktuen artean, jendez gainezka dagoen merkatuan? Erantzuna erakusleihoen aukera berritzaileetan dago.\nEdozein webgunetan txertatu daitekeen Social Store estandarretik aparte, lurreratze orrietarako eta iragarkien banderetarako egokia den PopUp Store denda batek, bestela, beste popup iragarki bat izango zena erosketa txartel batean bihurtuko du. Iragarki denda batek ere iragarki unitate bat erosketa saskira bihurtzen du. Aukera horiek esperientzia onena eskaintzen diete bezeroei, hauek ez baitute arakatze jarduera eten edo erosketa errutinan sartzen.\nMoontoast Social Analytics tresna osagarri ezin hobea da erakusleiho horiek osatzeko. Tresna honen bidez, merkaturatzaileek bezeroen portaerari buruzko informazio baliotsua lortzen dute, eskaintzak optimizatzeko eta zuzendutako bezeroarentzat erresistentea izan dadin. Era berean, tresnak konpromisoen eta transakzioen jarraipena errazten du, ereduak eta joerak bilatzeko, marka une eta toki egokian eskaintza egokiarekin uzteko. Tresnak elkarreragin sozialak, aldarrikapena eta diru-sarrerak batera neurtzen laguntzen du eta markak ROF edo bere itzulkinak ebaluatzen laguntzen du Fans.\nTags: Banatutako dendailargiaMoontoast AnalyticsMoontoast Impulseanalisi sozialake-merkataritza sozialamerkataritza elektronikoko analisi sozialak


Plataformetako edukien %6 euskaraz, katalanez edo galegoz | Bizigiro | Berria\nPlataformetako edukien %6 euskaraz, katalanez edo galegoz\nStreaming plataformek, legez, gutxienez beren edukien %6 eskaini beharko dute euskaraz, katalanez edo galegoz. Hala hitzartu du ERCk Espainiako Gobernuarekin, alderdi katalanak 2022ko aurrekontuak babestearen truke. ERCren babesa ezinbestekoa da Pedro Sanchezen gobernuak aurrekontuak onartu ahal izateko, eta ERCk ikus-entzunezkoei buruzko neurria jarri du aurrekontuak onartzeko baldintza gisa. Espainiako Gobernua osatzen ari den ikus-entzunezkoen lege berrian hizkuntza gutxituen aldeko neurri bat izatea bermatu dute subiranistek.\nGabriel Rufian ERCren Espainiako Kongresuko bozeramailearen esanetan, streaming plataformek eskainitako ehun filmetik 30ek Europako hizkuntzaren batean izan behar dute; horietatik erdiek —15— Espainiako Estatuko hizkuntzaren batean; eta horietatik gutxienez %40k —6— hizkuntza koofizialen batean, hau da, euskaraz, katalanez edo galegoz. Beraz, Europako filmen katalogoko bost filmetik batek gutxienez euskaraz, katalanez edo galegoz egon beharko du.\nHala ere, oraindik ikusteko dago ERCren eta Espainiako Gobernuaren arteko akordioak zer-nolako eragina izango duen Hego Euskal Herrian eta euskarazko eskaintzan.\n«Ibarruri oso harro sentitu zen beti bere euskal erroez»\nDolores Ibarruri 'Pasionaria'-ren biografia bat argitaratu berri du, haren artxibo pertsonalean oinarritutakoa: 'No pasarán'. XX. mendearen zati handi bat zeharkatzen du bizkaitarraren bizitzak.\nGaizka Arangurenek aurkeztuko du. EITBk bat egingo du Euskararen Nazioarteko Egunarekin\nIzotzik zaharrena nahi dute\nBeyond EPICA ikerketa proiektua Antartikan lanean ari da, izotza zulatu eta duela 1,5 milioi urtera arteko izotz lagina ateratzeko. Laginari esker, klimaren bilakaera ezagut dezakete.\nBihartik beharko da ziurtagiria gaueko aisialdi guneetan eta jatetxeetan Araban, Bizkaian eta Gipuzkoan


GoWikipedia - Alfabetatze Euskalduntze Koordinakundea\n(«AEK» orritik birbideratua)\nAlfabetatze Euskalduntze Koordinakundea (AEK) helduei euskara irakasten diharduen herri erakunde bat da.\nLehenengo alfabetatze-taldeak 1965 inguruan sortu ziren, Euskaltzaindiaren babes eta itzalpean eta tartean Rikardo Arregi (kazetaria) zegoelarik. Euskal Herri osora hedatzen ziren neurrian, alfabetatze-arloa jorratzeaz gain —hau da, euskaldunak direnei beren hizkuntzan idazten eta irakurtzen irakasteaz gain—, euskararik ez zekiten euskal herritar multzo handiari euskara irakastearen beharra agerian geratu zen. Denbora igaro ahala horixe bilakatuko zen AEKren zeregin funtsezkoena. Halaxe sortu ziren gau-eskola izenekoak.\n1974-75 ikasturtean, Gipuzkoako gau-eskolen elkartea sortu zen. Nafarroa Garaira eta Iparraldera ere hedatu zen mugimendua koordinatzeko beharra sumatuko zen poliki-poliki. Eta hala, 1976an, Bizkaiko ikasguek koordinatzea erabaki zuten. Koordinakunde horrek lehenbiziko aldiz AEK izena hartu zuen. Geroago, Hegoalde osoko ikasguak izan ziren koordinatzeko erabakia hartuko zutenak. 1979ko azaroan lehen Mintegia egin zuen, eta 1980an ofizialki Iparraldeko AEK sortu zen. Lehen garai haietan egindako lanagatik, nabarmentzekoak dira Julen Kaltzada eta Juan Jose Zearreta bizkaitarrak.\nGaur egun, ikasleen kopuruari dagokionez, AEK helduen euskalduntze alfabetatzean aritzen den elkarterik garrantzitsuena dugu eta, administrazio-banaketak gaindituz, Euskal Herri osoan lan egiten duen bakarra. Ehun euskaltegi eta gau-eskola baino gehiago ditu, eta 600 bat irakasle.\n1 Euskaltegien zerrenda\n3 AEK eguna\nDurangoko Abarrak euskaltegia.\nAbanto: Abantoko AEK euskaltegia\nAgoitz: Agoitzeko AEK euskaltegia\nAgurain: Aguraingo AEK euskaltegia\nAlgorta: Lauaxeta AEK euskaltegia\nAltsasu, Irurtzun, Lakuntza, Olatzagutia, Etxarri, Ziordia: Itsasi AEK euskaltegia\nAmurrio: Amurrioko AEK euskaltegia\nAndoain: Andoaingo AEK euskaltegia\nArbona: Arbonako AEK gau eskola\nArrasate: Erdu AEK euskaltegia\nArrigorriaga: Arrigorriagako AEK euskaltegia\nAstigarraga: Astigarragako AEK euskaltegia\nAzpeitia: Mikelats AEK euskaltegia\nBaiona: Baionako Narbaitz AEK euskaltegia\nBarakaldo: Barakaldoko aek\nBasauri: Bolintxu AEK euskaltegia\nBeasain: Beasaingo Goiztiri AEK euskaltegia\nBergara: Akulu AEK euskaltegia\nBerriozar: Auzalor AEK euskaltegia\nIndautxuko AEK euskaltegia\nLarrako AEK euskaltegia\nMatxintxu AEK euskaltegia\nSantutxu euskal eskola AEK\nBurlata: Zaldualde AEK euskaltegia\nDerio: Txepetxa AEK euskaltegia\nDonapaleu: Donapaleuko AEK gau eskola\nDonibane Lohizune: Donibaneko AEK gau eskola\nDonibane Garazi: Garazi - Baigorriko AEK euskaltegia\nAmara Osinaga AEK euskaltegia\nAzpil AEK euskaltegia\nGotzon Aleman AEK euskaltegia\nIrrintzi AEK euskaltegia\nDurango: Abarrak AEK euskaltegia\nEibar: Eibarko AEK euskaltegia\nElgoibar: Elgoibarko AEK euskaltegia\nElizondo: Suinki AEK\nElorrio: Abizari AEK euskaltegia\nErmua: Kaltxango AEK euskaltegia\nErronkari: Erronkariko AEK euskaltegia\nGaldakao: Barandiaran AEK euskaltegia\nGares: Errobi AEK euskaltegia\nGarralda: Aezkoako AEK euskaltegia\nAixkiria AEK euskaltegia\nGernika: Gernikako aek\nGorliz: Gorlizko aek\nHazparne: Hazparneko AEK gau eskola\nHendaia: Hendaiako AEK gau eskola\nHernani: Hernaniko AEK euskaltegia\nIgorre: Kubulu AEK euskaltegia\nIrun: Irungo AEK euskaltegia\n(Donibane) Irrintzi AEK euskaltegia\n(Alde Zaharra) Iruñezar AEK euskaltegia\nXalbador AEK euskaltegia\nArrosadiako AEK euskaltegia\nTxantreako AEK euskaltegia\nLasarte: Muntteri AEK euskaltegia\nLaudio: Laudioko AEK euskaltegia\nLeioa: Lamia AEK euskaltegia\nLekeitio: Lekeitio AEK euskaltegia\nLekunberri: Larraun AEK euskaltegia\nLezo: Oroitzone AEK euskaltegia\nLizarra: Beñat Etxepare AEK euskaltegia\nMiarritze: Miarritzeko AEK gau eskola\nMungia: Kinttopeko AEK euskaltegia\nMuskiz: Muskizko AEK euskaltegia\nOndarroa: Tramana eta Brix AEK euskaltegia\nOrdizia: Ordiziako AEK euskaltegia\nOrereta: Xenpelar AEK euskaltegia\nOrtuella: Urtuellako AEK euskaltegia\nOtsagabia: Otsagiko AEK euskaltegia\nPasai Antxo: Txirrita AEK euskaltegia\nPlentzia: Jentilbaso AEK euskaltegia\nPortugalete: Xaribari AEK euskaltegia\nSan Adrian: San Adrian AEK euskaltegia\nSan Miguel: Txalaparta AEK euskaltegia\nSanturtzi: Santurtziko AEK euskaltegia\nSestao: Sestaoko AEK euskaltegia\nSopela: Nikola AEK euskaltegia\nSoraluze: Soraluzeko AEK euskaltegia\nTafalla-Faltzes: Tafallako AEK euskaltegia\nTrapagaran: Solas AEK euskaltegia\nTutera: Arrigarai AEK euskaltegia\nUsurbil: Etumeta AEK euskaltegia\nUztaritze: Uztaritzeko AEK euskaltegia\nZalla: Zallako AEK euskaltegia\nZangoza: Zangozako AEK euskaltegia\nZarautz: Zarauzko AEK euskaltegia\nZizur Nagusia: Ipurtargi gau eskola\nZornotza: Zornotzako AEK euskaltegia\nZumaia: Txomin Agirre AEK euskaltegia\n2009ko Korrikaren azken ekitaldia, Gasteizen.\n1980tik Korrika izeneko lasterketa aldarrikatzailea antolatzen du, herriz herri ibilbide luzea egiten Euskal Herrian zehar euskara sustatzeko helburuarekin. Aek euskara irakasten duen erakundea da.\nAEK Eguna AEK-ko ikasle, irakasle, laguntzaile zein AEKren helburuekin bat egiten duten guztien eguna da, eta urtean behin ospatu izan da 1988an lehenengo aldiz Hernanin antolatu zenetik.\nAEK Eguna honako leku hauetan antolatu izan da:\nAizu! aldizkaria plazaratzen du 1981az geroztik, eta 300 ale baino gehiago argitaratzen ditu zenbaki bakoitzetik.\nWikimedia Commonsen badira fitxategi gehiago, gai hau dutenak: Alfabetatze Euskalduntze Koordinakundea\nAizu! aldizkariaren webgunea\n'Gaur eskolan ikasi, bihar lantokian erabili' artikulua Argia astekarian (2009-05-31)\nPraktikatu: euskara praktikatzeko programak bloga


Kike Amonarrizen bloga - Algara, edo ez gara\nHasiera » Kike Amonarrizen bloga - Algara, edo ez gara\n2015-09-09 // Soziolinguistika // Iruzkinik ez\n2014-11-01 // Kultura, Nazioartea // Iruzkinik ez\nLiburuaren lehen zatian bat-bateko kantuak gizarte tradizionaletan bete izan dituen funtzioak eta bere ezaugarri nagusiak zehazten ditu. Euskal Herriko bertsolaritzari buruz duen ezagupen sakonaz baliatuz, gainera, hemengo bertsolariei nahiz ikerlariei buruzko aipamenak maiz tartekatzen ditu. (gehiago…)\n2014-10-05 // Soziolinguistika // Iruzkinik ez\n2013-12-02 // Txisteak, Umorea // Iruzkin bat\nMosad-eko Aliza Halevi oso emakume zuhurra zen. Kairon zerbitzu batean zegoela taxi bat hartu zuen. Barrura sartu eta taxilariak: (gehiago…)\n2013-11-23 // Komikiak, Nazioartea // 5 iruzkin\nZAPATA, en temps de guerre : Philippe Squarzoni. Delcourt. Ligugé. 2012 (gehiago…)\n2013-09-11 // Kultura, Nazioartea // Iruzkin bat\nAbestia: T’ESTIMO MOLT (“Maite zaitut” abestiaren bertsioa)\nDiskoa: LAX’N’BUSTO A L’APOLO – 2009\nAbestia: BENVOLGUT (Maitea)\nDiskoa: 10 MILLES PER VEURE UNA BONA ARMADURA (10 milia armadura on bat ikusteko)- 2011 (gehiago…)\n2013-09-05 // Kultura, Nazioartea, Soziolinguistika // 2 iruzkin\n‘Asimilazioa, insertzioa eta integrazioa’ dira 26.ean sakontzen diren kontzeptuak. “Mundua lasaiago biziko litzateke naziotasuna ere modu demokratikoan erabakitzeko modurik balego, negoziazio eta akordio bidez” irakurtzen dugu. Interesgarria da oso Pierre Bourdieuren ‘biolentzia sinbolikoa’ren inguruan idatzitakoa. Hala deitzen zaio, menperaketa egoera lazgarriak normalizatu eta naturalizatzen dituen menpekotasun ez kontziente barneratuari. (gehiago…)\n2013-09-03 // Kultura, Nazioartea, Soziolinguistika // Iruzkin bat\nLiburuaren ardatz nagusietako bat, hizkuntzen arteko hierarkia eta botere-harremanak dira. Arabiera bera da horren adibide, izenak hizkera desberdintasuna estaltzen baitu: “Arabiera esaten denean, bi erregistro edo hizkuntza berezi behar dira: arabiera klasikoa eta herrialde bakoitzeko arabiera arrunta (…) Bi erregistro edo hizkuntzen arteko erlazioa diglosikoa izan ohi da” (57.o.). (gehiago…)\n2013-08-23 // Nazioartea, Soziolinguistika // Iruzkin bat\n1980an egin zen lehen Korrika Euskal Herrian. Harrez geroztik, Korrika eredutzat harturik, antzeko ekimenak sortu dira hainbat herrialdetan: Katalunian Correllengua (1997), Galizian Correlingua (2000), Bretainian Ar Redadeg (2008) eta Irlandan An Rith (2010).\nOraingo honetan, Gales izango da hizkuntzaren alde korrika abiatuko den herrialdea. ’Ras yr Iaith’ da galeseraren aldeko lasterketaren izena eta lehen edizio hau behintzat, 3 egunekoa izango da.\nArtikulu hau idatzita geneukala, gaur bertan jakin dugu (abuztuak 23), antolatzaileen ohar bati esker, Irailaren 13tik 15era egin behar zen lasterketa atzeratu egin behar izan dutela, trafiko eta segurtasun arazoengatik eta irailerako pentsatuta zegoena datorren urteko udaberrian egin beharko dutela. Norbaitek joatea pentsatua bazuen, beraz, atzeratu egin beharko du bidaia.\nHiru etapa horietan, Cymru (Gales) mendebaldeko kostaldea zeharkatuko dute korrikalari edo rasyriaithlariek. Machynlleth-en dagoen Parlamentuaren eraikina izango du abiapuntu Ras yr Iaith-ek, eraikin honetan koroatu baitzuten Owain Glyndŵr, Gales independentearen printze, 1404. urtean. Amaiera, berriz, Cardiganeko gazteluan emango zaio. Leku honek ere indar sinboliko handia du, bertan egin baitzen poesia eta musika galesaren lehen Eisteddfod txapelketa-jaialdia 1176. urtean.\nLehen Ras yr Iaith honek abesti propioa izango du: “Ymlaen, Ymlaen” (Aurrera, Aurrera) izenburua duen kanta eder eta alaia. Abestiaren hitzak eta musika, Dewi ‘Pws’ Morris kantari galestar ezagunarenak dira. Ikus ezazue bideoa, merezi du eta:\n2013-08-04 // Soziolinguistika // Iruzkinik ez\nUste dut hausnarketa hau gero eta zabalagoa dela euskalgintzan. Horren adibide esanguratsua da Iñaki Martinez de Lunak aurtengo BAT aldizkariaren 86. alean landuriko “Euskararen framing berriaz” proposamena. Hurrengo batean aztertuko dugu bere planteamendu landu, teorikoki ongi oinarritu eta guztiz interesgarria. Baina gaur nabarmendu nahi nuke, orain arte gurean nagusi izan diren “framing”ak gainditu eta berri batera igarotzeko egiten duen proposamenaren inguruan, oinarrizko adostasunerako baldintzak soma daitezkeela Patxi Bastarrikak, Xabier Erizek, Mari Jose Azurmendik eta Paul Bilbaok txostenaren inguruan eginiko hausnarketetan. (gehiago…)


Kindle Touch gurean | Faroa\n← Gabonetako oporrak, erizaindegian\nGabonak ezkero, bigarren Kindle bat sartu zaigu etxean, Kindle Touch, ukipen pantailarekin. AEBetatik ekarri genuen, lagun baten bitartez, hemen ez baita saltzen. Guztira 118 € ordaindu genuen, eta prezio horretan sartzen ziren irakurgailua bera, zorroa eta garraio gastuak. Bego pozik dabil aparailuarekin, aurrerapen itzela baitakar aurreko modeloekin alderatuz gero.\nAurrekoak bezala, Kindle Touch modeloa tinta elektronikoz dabil, zuri-beltzean. Nireak ez bezala, ostera, ez dauka botoirik aurrealdean. Aginduak pantaila ukituz ematen dira. Horrela egin daiteke aurrera edo atzera, letraren tamaina aldatu, paragrafo bat azpimarratu, berba baten esanahia jakin, liburuak erosi, karpetak sortu, etab., etab.\nEragozpen bat aipatzearren, aipatuko nuke bateria. Amazonek dioenez, wifia indargabetuz gero, bateriak iraun lezake bi hilabete, egunean ordu erdi irakurrita. Gure kasuan, astebete pasatuta, bateria kargatu egin behar da berriro. Hori da Kindle Touch modeloari oraingoz aurkitu diogun akats bakarra. Bestela, primeran dabil.\nKategoria: Sailkatugabeak Etiketak amazon, kindle, touch. Gorde lotura.


Testigantzak | Bizkaia Talent\nAndoni Cendoya – ITP enpresaren (Industria de Turbo Propulsores) Giza Baliabideen Zuzendaria\nAlejandro Moreno – Baltogar (Haizagailu industrialak) enpresaren kudeatzailea\n“Fluido-dinamikako ikerketa proiektu batean talentua erakartzeko Bizkaia Talent-eren kolaborazioa izan dugu. Enpresa txikia izanda, talentua erakartzeko dauzkagun arazoetako bat da ondo prestatutako pertsonak erakartzeko aukera emango digun harreman-sarerik ez izatea. Proiektu interesgarri bat pertsona horiei helarazi ahal izateko gaitasunik ere ez daukagu. Bizkaia Talent-eren kolaborazioak goi-mailako mundu zientifikoan mugitu ahal izateko aukera eman digu eta, nolabait, era honetako proiektu bat abian jartzea lortzeko pertsona egokien talentua erakartzea lortu ahal izateko aukera.\nAzucena Castro – OWL Genomics enpresaren zuzendaria\n“Biologian Doktorea naiz. Euskal Herriko Unibertsitatean egin nuen Doktoretza eta Frantzian, Portugalen eta Argentinan lan egin dut doktoretza aurreko eta ondorengo egonaldietan. Geroago, hainbat ikerketa-proiektu egin ditut, bioteknologiaren munduan lanean hasi naizenera arte, baina, batez ere, zuzendaritzako eta kudeaketako lanpostuen ikuspegitik”.\n“OWL Genomics enpresa 2002an sortu zen, egoitza Madrilen zeukalarik. Ondoren, 2004. urtean, enpresa Bizkaiko Parke Zientifiko eta Teknologikora lekualdatu zen, gure lanaren sektorea den bioteknologiaren barruan enpresarentzako garrantzitsuak diren azpiegitura eta aukerak eskaintzen zituelako. Ikerketa kooperatiboko zentroekin batera, konpainia bioteknologiko multzo bat sortzen ari zen, eta instalazioei zein prestatutako langileen kontratazioari zegokionez aukera asko eskaintzen zituen politika orokor bat zegoen, Gobernuaren eta erakundeen aldetik, tartean, Bizkaiko Foru Aldundiaren aldetik.\n“Bizkaia Talent-ek behar genuen lanpostu baterako beharrezko prestakuntza zeukan Manchesterreko (Ingalaterra) pertsona bat kontratatzea ahalbidetu digu. Gure merkatua globala da, bai gure produktuei dagokienez, bai gure organizazioetako kide izateko behar ditugun pertsonei dagokienez. Horregatik, ezin baliotsuagoa da Bizkaia Talent-eren laguntza-programa”.\nAlfonso Martínez Cearra – Bilbo Metropolitarra Biziberritzeko BM30 Elkartearen Zuzendari Nagusia\n“bixkaia:talent funtsezko organizazioa da gaur egun, talentuak eta pertsonalitateak erakartzeko, beste inguruabar batzuetan askoz zailagoa izango bailitzateke hori lortzea. Ekarpen garrantzitsuak egiten ditu, baina nik bat nabarmendu nahi nuke: babes instituzionala. Kanpoan oso positiboki baloratzen da ekimen pribatu batek edo beste edozein eratako ekimenak babes bat izatea. Bizkaia Talent-ek babes hori esplizitu egiten du, erakundeek eta, kasu honetan Bizkaiko Foru Aldundiak atzerritik gure proiektuetan kolaboratzera datozen profesionalei ematen dien babesa”.\nPaola Salanueva – Histocell enpresaren Giza Baliabideen Zuzendaria


Darwin Altonagarenean — Eibar.ORG | Eibarko peoria\nHemen zaude: Hasiera / Blogak / Amatiño / Darwin Altonagarenean\nAmatiño 2011/01/13 22:00\nFelix Linaresek hamasei urtez (1995) aurkeztutako “La noche de…” programaren sailetako bat, elkarrekin zer ikusirik ez bide duten pertsonak hiruzpalau urratsez kateatzea da. Honelako zerbait egin du Kepa Altonaga biologoak ere “Darwin geurean” delako saiakeran.\nJakinmina, ikerketa eta ezaupidea behar da gero Charles Darwin naturalista XIX. mendeko zenbait indianorekin lotzeko, duela ehun urteko euskal eruditoak haren soinuaren inguruan dantzan jartzeko edo diktadurapeko Jakin (17. alea, 1964) aldizkariaren katakunbetan indusi aztarren bila muturra sartzeko. Baina, behar-behar, jakinmina, ikerketa eta ezaupideaz gainera, trebetasun nabarmenik ere behar da. Eta Altonaga ikertzaile on bezain kontalari artez eta trebea da.\nDarwin gurean (Pamiela, 2010) saiakera (Juan Zelaia Saria 2009) ikaragarri polita da politik bada, entretenigarria oso, plazer edo laket hutsa, horietako zertzeladak, iruzkinak eta ipi-apak gustuko ditugunontzat behintzat.\nEz dut nik fikzio premiarik ukatuko, baina daukat euskal liburugintza era honetako zabalkunde-lanen faltan dagoela, literatura-sorkuntzaren, filosofia-pentsamenduaren eta eskola-didaktismoaren arteko distantziakidetasunez.\nUlertu ez dudana\nKepa Altonaga doktoreari esker askoz ere hobeto dakigu orain zein izan den Darwinen nondik norakoa geurean baina, arraro samar iruditu arren, ez dut erabat ulertu, ordea, zertan izan den Darwin Altonagarenean.\nJakingarri bada ere, ez zait egia esan batere harrigarri gertatu Fermin Irigarai Larreko mediku onberak apaizei sinestea (1926), Mateo Mujika gotzainak eboluzio materialista dekretuz (1931) ukatzea, Aita Barandiaran patriarka kreaziozale (irazapenzale) izatea (1932), Piarres Lafitte kalonjeak Jainkoaren aldeko apostua egitea edo Orixe mistika-idazleak eboluzioaren ateak zerraila eta guzti ixtea (1948). Nekez zitekeen bestela*.\nEne irudiko askoz ere harrigarriagoa da 1980an biologian lizentzia lortu zuen Kepa Altonagak berak artean gauzak hain argi ez izatea eta, hitzez hitz aitortzen duenez, 1982an François Jacob Nobel saridunaren La lógica de lo viviente eta El juego de lo posible irakurri arte “osozko eboluzio-zaleen taldera” ez lerratu izana.\nBistan da gero, 1975tik 1980ra unibertsitatean aritu izan zen bitartean, Kepa Altonaga gazteak ez zuela Koldo Mitxelenarekin hainbat elkarrizketa, bazkaloste edo hitzaspertu egiteko aukerarik izan. Paradoxa bada ere, Leioan biologia ikasi beharrean Gasteizen hizkuntzalaritza egin izan balu, agian dezente lehenago ikasiko zukeen Darwinen berri.\n*Altonaga bezain “basaltotuta” nago, ostera, Plazido Muxikak evolucionismo-darwinismo zentzua euskaratzeko egin zuen proposamenaz: darbinkeria. Eta, ikusi dudanez, ez 1965eko lehen argitalpenean soilik, baita 1981ekoan ere. Hamaika ikusteko jaio ginen!


Independentearen etenaz – Independentea\n2021ko azaroak 16 2021ko ekainak 10\n20 minutuko irakurketa\nEzustean artikuluak argitaratzeari utzi genion duela astetxo batzuk eta azalpenak ematea falta zitzaigun. Kostatu da, ez pentsa. Pentsatzen genuena baino gehiago kostatu da, beti bezala. Baina hemen daude azalpenak. Bagoaz. Independentean argitaratutako edukia bertan geratuko da, baina jarduera etengo dugu, miraririk gertatu ezean, aukeratutako azken bi arrantza eta beste agur mezu pare baten ondoren. Lehenik eta behin, oso pozik goazela adierazi behar dugu, orain arte Independenteak eskaini ahal izan duen lana atzean utzita. Lan neketsua eta ausarta. Ilusioz beterik egindakoa. Dardarka askotan, egiari zor. Bakardadean hasita, norberak hautua eginda eta burututa. Pixkanaka-pixkanaka konexioak egin ditugu eta saretu gara, lanean aritzeko moldatuz. Ederra izan da irakurle eta idazle espontaneoen berri izatea, eta eskuz esku batzuekin eta besteekin aritu izana, artikuluak prestatzen. Ederra batzuk besteen berri izan dutela jakitea, baita urrunagoko sareak irudikatzea ere. Hazi hauekin guztiekin goaz, poltsikoak beteta, pozaren pozez.\nOrain, taldetxo majoa sortu dugun arren, Independentearen jarduera uztea erabaki dugu, eta hauxe erabakitzeraino egin dugun ibilbidea azalduko dugu hemen. Gutaz ari garenean, lauzpabost pertsonaz ari gara, batez ere. Eta horietatik, zehazki, gertuagotik jarraitu duzuenek dakizuen bezela, Haizea eta biok izan gara batez ere pisuari eutsi diogunok. Itsasok irudiekin eta Ihintzak testuekin lana findu dute, baina, Haizeari esker izan ez balitz, hilabete batzuk lehenago etorriko zen etena, hori seguru. Galan, Unanue, Jasone, Setien, guztiei eskerrak, zerrenda luze-luzea litzateke.\nEz gara kazetari profesionalak eta ez dugu hori bilakatu nahi. Ez orain. Ez, mesedez. Harreman hauek askatasunez eta maitasunez egitea aukeratu dugu, haragizkoak bezala. Badauzkagu beste lan eder batzuk ogibide —eta hala izaten jarraitzea nahi dugu—. Hain zuzen ere, Independenteari eskainitako dedikazioa beste arrazoi huts batean oinarritu da: gogo bizian.\nIndependentearekin hasi gineneko giro itxaropentsua datorkigu gogora orain, aspaldi hartu genuen erabakia burutzearekin. Erabakia ulertzeko, atzean lanean aritu garenon bizipen ezberdinak azaldu beharko dira. 2020ko martxoaren 15ean hasi zen erasoaz geroztik, erreferente guztiak bata bestearen atzetik erortzen ikusirik, zentsura, beldurra eta manipulazioa gure espazioa egunez egun jaten ari zirelarik, Independentea aurrera ateratzea bizitzeko itxaropen-zirrikitu bat izan zen batzuontzat. Akats eder guztiekin, txoro bezain ausart, naif, baina autentikoa ere bai. Nire kasuan hala bizi izan nuen erabat. Hasierako bakardadean, artean aipatutako taldea ezagutu ere egiten ez nuen arren, nolabait sentitzen nuen horrelako jendeak existitu behar zuela nonbait, eta horiek identifikatu, jarraitu edo erakarri nahi nituen. Beharra nuen. Inoiz baino gehiago, sorkuntza bizi beharreko itxaropena eta zentzua izan da. Beraz, Independenteaz erditu baino 9 hilabete lehenago, aipatu kolpearen egunetik bertatik, ia oharkabean, alde batera utzi nituen aurretik gustura egiten ari nintzen beste lan profesionalak —orain berreskuratu behar ditudanak—. Adi egongo nintzen, aurrerantzean, niretzat berriak ziren kontuei, hilabetetan zehar. Sasilanetan eta ikerketan igaroko nuen denbora guztia; inguruko jendearen behaketa, munduarena eta neure bizipen propioarena ere bai. Hau batez ere. Dena ziztu bizian aldatuz zihoan bitartean. Geroago ezagutuko nituen beste batzuek bezala, nik ere lehenengo momentutik zerbait egin behar nuela sentitu nuen, ezin orduko ingurukoak bezala egon, besoak gurutzatuta, “hau pasa arte”, itsuki txalotzeko salbu, balkoitik, gizarte osoa sekulako zapalkuntza jasaten ari zela. Ez baitiogu zanpaketa honi sekulan buelta emango zonbi bilakatuz.\nBeraz, nire inguruko jende guztiaren ez bezala, neure buruari bueltaka hilabetetan aritu eta gero, 2020ko uda partean erabaki nuen zeren alde egingo nuen apustu, non jarriko nire energiak. Eta Independentea izendatuko nuen gune honen ideiari itxura hartzen hasi nintzaion. Domeinua hartu eta egunkari digitalak aztertzeari ekin nion, eta, ahal nuen moduan, nuen laguntza murritzarekin eta ikaragarrizko buruhauste informatikoekin, gune hau martxan jarri nuen. Hau guztia artikuluak bildu bitartean, eta, oraingoan bezala, etxeko gelako bakardadetik. Nire euskara flakoarekin Jon Ander baten artikuluak euskaratzen, pentsa. Eskerrak hasieratik Itzultzaile Neuronalak lagundu zidan. Ente liluragarri bezain beldurgarri horri eskerrak zor dizkiot. Eta, batez ere, eskerrak berehala Nagore Perez itzultzailea azaldu zen.\nUrriaren 30ean, ostiral mugitu batean, azkenean hemen estreinatu nintzen lehen aldiz artikulu bat idazten, nola eta euskaraz, zer eta euskara hutsezko egunkari-saiakera hau aurkeztuz, zer eta telebistako birus super hiltzailearena fartsa handia dela ahalik eta argien adieraziz. Dena aitzakia bat, egiazki, zabalkundea eskaintzeko txiripaz jasotako —eta bizitzeko ezinbesteko itxaropena ematen zigun— Pabloren Kiberenekoa bezalako ikuspegiari. Horrela, jakingo genuen behingoz horrelako gehiagorik egongo ote zen beste nonbait. Nahiz eta orduan autorea ez nuen ezagutzen, bere artikulua irakurriz banekien zertaz ari zen. Pentsatzen nuen, bestalde, ez bagenion inork kasurik egiten, ez bagenion adierazten bera irakurtzeko genuen nahia eta beharra, agian berak ez zuela inoiz berriz bere denbora jarriko horrelakorik idazten. Eta hortxe, egindakoaren ondorioz, baxu ginen horietako egun batean heldu zitzaizkigun supituki bigarren artikulua, Ez don, 14 puntuak, modurik espontaneoenean. Eta horrela piztu zen Haizea idazlea, eta euskal mundura Jesus García Blanca ekarri zuen, eta Asierrekin Stefan Lanka —Stefan Lanka euskaraz!—, eta Eneritz ausartaren heziketari buruzko egiak, Aristiren independentzia, Ane Mirenen normopatia eta beste hainbat eta hainbat. Zoragarria.\nSorkuntza hauek bultzatzearekin batera, beste asmo nagusi bat ere izan da Independentearen hastapenetatik: beste hedabideetako bazterretan azaldutako zenbait altxor identifikatzea, arrantzatzea eta ikuslehioan erakustea. Adibidez, Ainararen Dantzatzen eta abesten ez duen herria hil egiten da, eta badakite edo Julenen Ulrike Butz-en doktore-tesiaren aurkezpenari buruzko artikulua bezalakoak, Independentean argitaratzerakoan erdigunean jarri ditugu, propio sortutako beste ikuspegien artean, zabalkunde berri eta gorpuztuagoa emanez.\nEkimen oso hau hautu bat izan zenez, hasieratik nire gain hartu behar izan nuen. Gogoz hartu nuen, eta etekin pertsonal handia atera diot prozesuari. Hala ere, egia da, beste inor prest agertu izan balitz horrelako marroia bere gain hartzeko, gustura asko bere eskuetan utziko nuela, nik nire berezko lanekin jarraitu ahal izateko, honelako egunkari baten txoramenarekin zerikusi handirik ez duten lanekin. Zeren eta, egia esan, ez baineukan ideiarik nola aterako zen hau guztia. Ezta ni neu nola aterako nintzen ere, ez nekien, eta arriskua susmatzen nion. Eta gorputzak asmatu zuen. Dardarka aritzen nintzen jada ezer argitaratu aurretik… Batzuetan neure burua ezkutatu nahi izan dut, etor zitekeenaren beldur… Eta oso gogorra izan da zaparrada.\nBaina, aizue, orduan zen unea, tokatzen zen. Indefinizio eta desinformazio garai ilun horietan zerbait zintzoa eta argia aurkeztu nahi bazen, aurpegia eman beharra zegoen, eta hala egin da. Ezarritako fartsa eraisteko aukera duina eskaini diegu, ia inon ikusten ez ziren mediku, zientzialari eta herritarrei. Mingarria zen euskaraz horrelakorik inor ez entzutea, etsigarria, eta horregatik egin dugu. Hildako hizkuntza zirudien jada euskarak. Edo hildakoen hizkuntza. Zonbi fasean sartutako hizkuntza.\nIndependentea oso modu xumean eman zen ezagutzera, eta era askotako ihardespenak jaso zituen. Zonbien horden mehatxuen artean isildutako ahotsek, bat-batean han hemenka burua altxatu zuten itxaropentsu. Euskararen beste beherakada berri batean, leku guztietatik pairatzen ari ginen zentsuraren eta gezur bakarraren bonbardaketaren aurrean planto egin eta zenbait ahots aske eta burujabe trinkotzeko eta aurkezteko asmoz altxatu zen euskarazko gune edo saiakera ausart hau. Laino gris batetik ateratzen, hegi batera igotzen bezala, besoak astinduz eta oihuka; aizue, gu hemen gaude.\nEstreinatu ginen egun hartatik aurrera, egunero-egunero artikulu berri batekin eguneratuko genuen gunea, eta artikulu bakoitza sare sozialetan mugituko genuen egunero, hasierako asteetako batzuk aurretik prest neuzkalarik hasi aurretik, laguntzeko prest egongo ziren espontaneo horiek azaldu bitartean. Hilabeteak lehenago eskatua nion horretarako jende solteari idazteko, eta ausart batzuek ondo erantzun zuten, beste inon argitaratu gabeko artikulu mamitsuak prest utziz. Aselen Loti Ezkerrarena, Marilurlau eta Janen Querdenken bezalako artikuluei esker erakutsi ahal izan genituen hasieratik zenbait izaera. Baina hau ere argitu beharra dago: nekez iritsiko ginatekeen eguneroko maiztasunera beste euskarazko hedabideek arrantzarako prest argitaratzen zituzten argitalpenei esker izan ez balitz, hau da, Berria, Argia, Goiena, Hitza, Kronika, Ataria eta hauen antzekoei esker, Creative Commons lizentziapean zabalduak baitira hauen edukiak — ez, ordea, Gara, DV edo Deia; haiek lotuak dituzte haien edukiak Copyright lizentziarekin—. Eta, noski, batez ere, bihoa hemendik gure esker berezia aipatutako komunikabide commons–zale horietan edukiak zabaldu dituzten autoreei. Horrela, beste lekuetan ia ezkutuan, satelite edo apaingarri gisa, inposatzen den mezu nagusi eta absolutista baten akzesorio gisa agertu ziren horiek, benetako altxorrak ziren horiek guztiak, gurera ekarri eta berriz zabaldu ahal izan ditugu, indar berria emanez, gure kasuan erdigunean jartzeko edukia bihurtuz. Gainera, bilatu ditugun irudiekin osatu ditugu eta zabalpen eta ikusgarritasun handiagoa eman diegu.\nInformazioaren munduko gerran ari gara, gure buruak kolonizatzen ari zaizkigu etengabe, eta nahiz eta badirudien jende askok ez duela ikusi nahi, alor komunikatiboan zerbait berriaren premia dugu, inposatu nahi duten gizarte likidoan ito nahi ez badugu. Ingurukoen artean bateratasunik ikusi ezean, saiakera hau zerotik hastea erabaki nuen, eskura nituen baliabideekin eta ahal nuena bultzatuz, nahiz eta aurretik ez dudan inoiz antzekorik egin. Hain beharrezkoa ikusten nuen jendearekin eta elkarren artean komunikatzea, botereak ezarritako beldurrik gabe, ia konturatu gabe nire konpromezu profesionalak eta zenbait pertsonal albo batera utziz joan nintzela. Berdin zitzaidan nola aterako zen, sasoi hartan nahiago bainuen erailtzen baninduten, horrelako gerontozidio, haurren tortura eta gizarte osoaren gezurtea, beldurrez gaixotzea eta zapalkuntzaren aurrean ezer ez egitea baino, edo okerrago, men egitea, zapaltzaile bilakatuz. Beraz, sorkuntza hutsaren itxaropenean murgilduta, zoramen honetan sartu nintzen ia konturatu ere egin gabe, horrelako lana eta denbora suposatuko zidanik ondo neurtu gabe. Pentsatzen nuen facebook edo beste sareetan oparitzen dudan denbora beste modu batean aprobetxatu behar nuela, ez etsaiari jaten emateko. Baina, beti gertatzen den bezela, askoz denbora gehiago lapurtuko zidan honek.\nHorrela, eta modu natural eta logikoan nire ikuspuntutik, Independentean hasieratik jorratu diren gai jakin batzuk neuk bizi izan ditudanak dira, adostutako beste autoreen bitartez Independentera modu txukunean ekarri nahi izan ditugunak. Gainontzeko lekuetan orohar isilarazi dituzten gai zehatzak izan dira, baina ez horiek guztiak, zerrenda amaigabea da-eta. Jorratutakoak, hasiera horretan, alde batetik gezurrak eta presioa erabiliz mediatikoki isildutakoak izan dira, bai, baina, bestetik, nik neuk bizi izandakoak izan dira eta, beraz, oso ondo ezagutzen nituenak, neure pentsamendua eta munduaren ikuspegia hornituz joan direlako, eta, nire ustez, jendeak ezagutu nahiko lituzkeenak, eta behintzat batzuek ezagutarazi nahi dituztenak. Adibidez, Iruña Veleian euskarazko aztarnak topatu zituzten arkeologoen kontrako kriminalizazio-operazio estatala eta aurkikuntzen estalketa akademiko, mediatiko eta politikoa, non operazio honekin batera nik neuk museorako bideo enkargu zoragarri batean lan egiteko aukera ikusi bainuen —aurretik La Hoya eta San Telmorako egindakoak bezalakoa—, eta azkenean galdu. Gainera, indarrez irentsita gezur “ofiziala.” Edo Kote Cabezudo argazkilariaren eta bere lagun politikariek hamarkadetan zehar egindako abusuen estalketa eta salatzaileen kontrako pertsekuzioa, ondo baino hobeto ezagutu ditudanak. Eta, orobat, etengabe ikusten ari garen kulturaren zapalketa, baina ez bakarrik antzerkia, filmak eta ekitaldiak, baizik eta eguneroko herri kultura. Kalejira, abestea, dantzatzea. Hortik hizkuntzaren hautua. Euskaraz askoz gehiago kostatuko zitzaidala jakinda, inbertsio moduan ikusi behar izan dut, epe luzeagora, eta hautu hau aldi berean asko ikasteko, eta ikasten saretzeko parada izango zela espero nuen. Eta hala izan da.\nGai ezberdin hauen arteko lerro editorial falta sumatu du baten batek. Noski, honi buruz luze eztabaidatu liteke, denbora izanez gero. Eta nik denbora guztia oinarrizko funtzionamenduan inbertitu behar izan dut ia ito arte. Gauza bat aipatu nahi dut, gure lerro editorialaren pertzepzioarekin zentzu honetan eragin handia izan zuena.\nEstreinatu berri eta handik hiru egunetara besterik ez, 2020ko azaroaren 2an jada, euskarazko internet gune historiko eta omenduan artikulutxo batean lau haizetara sustatu zuten sinatu gabeko mezutxoa ondokoa izan zen: Independentea euskarazko egunkari digitala Berriaren kontra jaio zela. Alegia, euskarazko egunkariaren kontra jaio omen ginela. Harrapazank. Gainera, mezu horrek egun hartan bakarrik izandako zabalkundea gure guneak edozein egunetan izan duena baino gutxienez hamar aldiz handiagoa —dakigunez— izan zen. Eta, momentu horretan ohartzen ez baginen ere, “kontra” jaio ginenaren mezu oker hori izango zen pixkanaka-pixkanaka euskal gizartean gehien barneratuko zen irakurketa, Independenteari dagokionez. Egun bakar batean ia-ia zapuztu egin zen hilabetetan zehar nekez diseinatutako eta altxatutako giro gogotsu eta itxaropentsua. Tupustean okertu zen. Dramatikoki. Ez ditut operazio hauen atzean dauden izen-abizenak inbokatu nahi. Hau irakurri eta erantzungo dutela jakite hutsak dardara eragiten didalako, eta idazten jartzeko sekulako balazta eragin dit horrek, beraz, askoz erosoago geratuko nintzateke azaldu gabe, baina honaino ekarri gaituen ibilbidea azalduko nuela zin egin dut.\nEskertzekoa izan zen Berriako zenbait idazle ezagunek “kontrako” irakurketa oker hori zintzoki publikoki salatu izana sareetako haien kontu pertsonaletan, Juan Luis Zabalak edo Fito Rodriguezek adierazi zuten bezela, adibidez, nahiz eta, zabalkunde aldetik, ez ziren nahikoak izan gizarteratutako mezu okerrari buelta emateko, hedapen askoz murritzagoa izan baitzuten hauek, guri buruz “kontrakoa” ziotenek baino. Azkenik, Berriaren “kontra” —eta, nolabait, euskararen kontra ere bai— jaio ginelako mezu nagusi hori gizartean gailendua, pixkanaka urruntzen ikusi genituen hasierako indarrak eta itxaropentsu gerturatutako lagunak. Aurpegia ikusi beharrean, bizkarra. OKDiario edo horrelako estatu-operazio bat bailitzan Independentea. Benetan, uste dut hemengo irakurle askori kostatuko zaiola hau irudikatzea; alegia, badagoela jende asko, gehiengo bat esango nuke, gu irakurri gabe ere, horrelakoak sinistu dituena gutaz. Hain bortitza eta handia egin zaigu erasoa, non hasieratik bide bakarra geratu baitzitzaigun: hauei ez erantzutea.\nEgun, hilabeteak pasata, ez dugu uste irakurketa gaizto horri buelta emateko gai izan garenik. Inoiz ez da berandu izango zentzu honetan norbaitek zerbaitetan lagundu nahi badu.\nGure «kontrako» jarrera ezkorra noraino iritsi zen adierazteko, adibide bi jarriko ditut.\nBat: Iruña Veleiaren gaia lehen egunetik konpromezuz jorratu bagenuen ere, gai honekin guk bezalako konpromezua zuten batzuek, beste horien «kontrako» mezu traketsa aurreratu zela-eta, gurean argitaratutako artikuluak irakurri aurretik gure kontrako iritzia jasota zuten. Konturatzerako, gure kontrako iruzkinak bidaltzen ari zitzaizkigun. Guri buruzko “kontrako” aurreiritzia sortua zuten gu irakurri aurretik. Eta batekin eta bestearekin hitz egin daiteke gero, baina egun guztiak horretara bakarrik dedikatuta ere, ez liguke denborarik emango guztiekin hitz egiteko.\nBi: antolatu nuen lehenengo bilera batean, baserri batean 30 lagun elkartu ginen, bakoitzari bere desplazamendu agiria eginez eta abar, bere datuekin eta abar. Ez zen deialdi irekia, “laguntzeko prest” zeudenentzakoa baizik, aurretik banan-banan ezagututako batzuk eta besteak. Bada, horien artean bazegoen bat, ondo adierazteko gai zena eta goizetik denok entzun ahal izan genuena, guk genuen jarrera “kontrakoa” zela eta hori aldatu behar genuela zioena. Konbentzituta ikusten zen, eta, interesatzen zitzaidanez, asko hitz egin nuen harekin egun hartan. Berarekin eta beste hainbatekin eguna pasatu nuen ilundu arte, eta justu joan aurretik zuzenean galdetu niolako, jakin nuen ez zuela Independentearen artikulurik irakurri!\nHoriek izan ziren lehen zartako horren ondorioaren bi lagin, geuk sumatutakoak. Gure inguruan erdi-shock moduan, erdi-txantxetan hartutakoak, baina, ikusten duzuenez, mamitzen hasi zen ideia, eta, hainbeste lan egin eta gero, badirudi ezin izan diogula bueltarik eman, hein batean handik aurrera neurririk gabe hazi baitziren Independenteak jasotako erasoak. Euskaldunen aldetik, bai.\nBarruko dardara arnasarekin kontrolatzen ikasi dut. Baina eskuak dardarka ikusten nituenean ordenagailua itzali eta Jaizkibelera joaten nintzen mendian zehar galtzera, benetako txioak entzutera, telefonorik gabe, eta ahal banuen norbaitekin. Bi aldiz egin behar izan nuen hau. Nire baratze zatia galdutzat ematen nuen ez lantzeagatik jasotako abisuaren ondorioz, beraz, Jaizkibelera ihes egiten nuen —orain baratzea ere berreskuratzen ari naiz—. Eta, guztiaren gainetik, arnasa sakon-sakon hartzen ikasi dut.\nInterneteko sare sozialetan itxurazko trol feministek Vocentoko matxista bezalakoa nintzela zioten. Ospitaleko izen-abizendun langileak “que no te tengamos que curar” eta beste zenbait piropo oparitu. Hasieratik, euskarazko mezu naziek bonbardatu gintuzten, Independentea estreinatu berritan. Lehenengo momentutik gunean sartu ziren, euskarazko idazkera bikain batekin —esan beharra dago—, “Holokaustoaren negazionismoa” lantzen zuten mezu luze eta oso landuak. Ezin ahaztu une hartako ziurgabetasuna. “Gora euskal arraza”-ren tankerako mezuak eta beste diskurtso eta sinbologia nazi batzuk sartu zitzaizkigunean, hauek lehen iruzkinak izanik (hau da, hauek estreinatu zuten hasieran iruzkin zuzenak egiteko genuen aukera), publiko egin zituzten mezu hauek gurean, eta han egon ziren ordu batzuz, gu konturatu ginen arte. Beste modu dinamikoago bat genuen hasieran, baina aldatu egin behar izan genuen lehenengo egunean. Bazirudien gu eskuindarrekin lotzeko makineria zain zegoela, euskal munduan bertan ere bai, gu jaio aurretik prest. Nahiz eta gure profilak, eta zabaldu ditugun autoreenak, kontrakoak izan, aurrera jarraitu du deskalifikazio-jarrerak, eta itxura du jarraituko duela aurrerantzean. Gure zain zeuden, ea gu noiz estreinatuko, haiek gu difamatzeko, gure izena zikintzeko eta mezuka masakratzeko. Gure gunean sartzen ziren horrelakoak zuzenean zaborretara bota ditugu, noski, gainetik eta ahalik eta gutxien irakurrita aski. Nahi duenak sortu dezala bere gunea eta zabal ditzala bertan, baina ez diezagutela guri halakorik eskatu, arren. Berehala twitterretik hasi zitzaizkigun pertsona ezagunak antzeko diskurtsoarekin bazterrak nahasten. Niri oso gogorra egin zait. Twitterren soilik, gure artikulurik irakurrienak asko jota hamar bertxio edo retweet izan baditu, ikusi ditut Independentearen kontrako isekak, baita arrantzak argitaratzeagatik nire pertsonaren kontrako trufa latzak ere, eskuindarra, burugabea, ezjakina eta ez dakit zer naizela diotenak, ehunetik gora bertxiorekin, nahiz eta saiatu naizen ez ikusten! Baina lagunak telefonoz deika izan ditut, nigatik benetan kezkatuta. Eta ni jarraitzeari utzi diotenak ere bai, multzoka, eta blokeatu nauten lagunak. Noski, ni guztiekin hitz egin ezinean, denbora fisikorik ere ez dudalako. Denbora arnasean inbertitzea erabaki dut.\nAselek txiokatu zuenez —bere twitter kontua itxi aurretik—, balkonaziak baino okerragoak dira sare sozialetako zipaioak. Eta hala da. Sinestezina dirudien arren, zera hauspotzen aritu dira gutaz, Independenteaz: gerra zibila bilatzen dugula. VOX eta Trumpekin lotu gaituzte lasai asko geratuz, Independentea QAnon produktua dela esanez, eta aldi berean konspiratzaileak gu gara. Eta ez dira lau txoro ezezagun burugabe. Ez horiek bakarrik. Ideia hauen sustatzaile nagusi, jarraitzaile, txalotzaile eta bertxiokatzaileen artean unibertsitateko irakasleak, egunkarietako kazetari profesionalak eta euskal intelektualak ere badira. Asko. Aspaldidanik ezagututakoak, batzuk bizitzan zehar garai ezberdinetan topatutakoak. Hori kontrastea! Herriko kaleetan gurutzatutakoak. Hau guztia oso esanguratsua da, gizartearen krisiaz eta azalkeriaz asko dio, batez ere. Espero zitekeen modukoa? Baliteke. Orain badakigu, gauzatu da. Independentean zabaldutako artikuluek baino askoz zalaparta handiagoa sortu dute gure kontrako esames faltsuek, eta honek eragina du gero, lagunongan. Gure antzera pentsatzen duten pertsonekin «zerbait egin behar dela» hauspotzen dutenak ez dira gutxi. Arrisku bat garela eta abar. Guk ez genuke inor haserretu nahi, are gutxiago inoren jopuntuan egon, ezta, are okerrago, beldurtutako horien jopuntuan ere. Baina, hala eta guztiz ere, hasieratik, hautatutako erronka honetan horrelako egoera gorria antzeman zitekeen. Orain badakigu. Laster hasiko dira disidenteak urkatzen, idatzi zuen arrantzatu genuen artikulu batean filosofia irakasleak. Eta hala dirudi, bai, hasieratik, baina ez dugu horregatik utzi. Honek guztiak dar-dar eta eragin handia izan du gugan, batik bat besteren artikuluak argitaratu dituenarengan, baina zerbait gehiago ere gertatzen da hemen, berehala aipatuko dudana.\nJakina gustatuko lizaidakeela honek guztiak gugan eragozpenik eduki ez izana, eta zinez gustatuko zitzaidakeen beste maila bateko debatea suertatu izan balitz gizartean. Baina, alde batetik, azaldu beharra dago bestelako debaterik ez dugula nahi izan Independentean. Eduki dezala debatea herri bakoitzak bere plazan, familia bakoitzak bere etxean, edo pertsona bakoitzak bere buruan. Baina egoeraren tamaina eta gure gaitasunaren mugaren arteko asimetria begi bistakoa da, beraz, mesedez. Debatea bera gure etxean izatea ez da helburua, eta horretan saiatzen dena etxe hau lehertzen ari da. Ezin dugu, fisikoki, gizarte osoaren debatea eutsi, ez daukagu gaitasunik, ezta beharrik ere; ezin behintzat txitxibirusa itsuki defendatzen duen edozein euskaldun fededunberrirekin. Hori zuzenean suizidioa litzateke. Leku guztietan daude. Sarraskia litzateke.\nEz dakit zure auzoan nola den, baina ni bizitzera etorri nintzen herri langile hau oso bizia iruditzen zitzaidan, faxismoaren aurrean planto egiten zuena. Eta supituki Ataun bihurtu da. Baina ez konfinamendu garaian arauak apurtuz ibili nahiko genukeen mendi-ingurune natural horretan dagoena, baizik eta benetako Ataun of the dead.\nZonbi guztiei bere etxeko atea ireki nahi dienak, egin dezala. Esnatzen ari denak hemendik pasa nahi duela? Bueno, bada, ongi etorria bedi, noski, baina hori ez da izan gure helburu nagusia. Besterik gabe, hemen sintonian idatzi dugun txoro ausartok oinarrizko saretze bat eraiki nahi izan dugu, eta hori da egin eta bizi izan duguna.\nEta bidean nolabait espero genituen zartako gogorrak nozitu baditugu ere, hauek gogortu digute azala, eta hein batean merezi izan du, seguru, bizirik gaude behintzat, eta beste zerbait berria aterako da nonbaitetik. Edo ez, baina gogo biziz saiatu gara. Eta bizi-bizirik gaude.\nEz nago seguru, baina ondoren aipatuko ditudan joeretatik, ez dut sumatzen eten honen ondoren gure ordezkorik datorrenik. Ametsak bai, hitzak bai, egon badaude, pare bat gutxienez ezagutzen ditugu. Eta izugarri gustatuko litzaiguke bat edo beste aurrera aterako balitz. Ea aldizkari berri baten faltan, bi loratzen diren, edo hiru behar bada. Itxura errealistarik ez du honek, azkenean geu zerbaitengatik uzten ari gara jarduera, baina zinez gustatuko litzaidake oker egotea eta magia loratzea abiapuntu txoroenetik.\nBadute askok pentsatzeko joera bat, hain zuzen saiatu garenaren kontra egiten duena, erradikalki. Talka eta talka. Eta, ondorioz, lagundu beharrean kontra egiten duena, eta hori guztia nabaritu egin da eskainitako emaitzan. Gauza askorengatik gertatuko zen hau; behar bada, ez dugulako lortu gure lanaren helburua hasieratik islatzea, edo ez dutelako guztiek antzeman, edo, besterik gabe, ez dugulako lortu jendearen arretarik horretarako, bakoitzak bere buruan beste ideia bat duelako, aurrera eraman nahi duena guztiaren gainetik. Gauza da ezin dezakegula geurea garatu eta, aldi berean, hango eta hemengo tirabira guztiei erantzuten aritu. Laguntza behar dugu, bai, baina zerbaitetan lagundu eta gero gugandik eman dezakeguna baino gehiago espero baldin bada, zaila. Edozein eduki ezin onartu, edozein modutan, edozein ikuspegikoa eta dena biharko; kontrakoa baizik. Bestela gero, erasoak datozenean, non daude ideia horien sustatzaileak? Edo ez dute ikusten, edo ez dute ikusi nahi, edo zer dakit nik. Ea egunkari hasi berri honen etenak honi buruz pentsatzeko parada sikiera ematen dien. Gu taldea egiten aritu gara, sakabanatutako ikuspegi bateragarriak trinkotzeko talde-ikuspegiarekin, aldi berean talde-erantzukizuna eraikitzeko asmoarekin. Ikuspegi askatzailea eta sortzailea garatzea izan da helburua. Baina, noski, gure irismen xumera egokituz. Herri-kazetaritza burujabea bultzatu nahi izan dugu. Baina ez mundu guztiaren zamak geure gain hartu! Banakotik kolektibora, ez alderantziz, jakina! Beraz, gurekin talkan ibili direnek, egiten genuenaren kontrakoa eragin nahian, garatu dezatela orain dioten hori, mesedez. Guk ez diegu talkarik eragingo, kontrakoa baizik, animatu egingo ditugu.\nHamaika adibide bizi izan ditugu zentzu honetan. Orokortu den bat izan daiteke, esaterako, «plandemiaren bi ikuspuntuak» eskaini beharra dagoela diotenena. Ez dira gutxi horrelakoak sinistuta daudenak, esanez, hori egiten ez badugu, gu ere hedabide “zapaltzaileak” bezalakoak izango garela. Harrapazank. Bada, egin dezatela! Zeintzuk irudituko zaizkie zehazki “bi alde” horiek? Non hasten da bat eta bukatzen bestea? Zein neurritan sartu beharra bakoitza? Ez niri erantzun, mesedez, nola funtzionatu behar duen argi duenak garatu dezala webgune-eskaintza osoa, faborez. Nahiz eta abiapuntu horrek ni printzipioz ez nauen batere erakartzen, ez irakurle gisa, are gutxiago egile gisa, agian lagunduko nuke. Askotan laguntzen ditugu ulertzen ez ditugun proiektuak, gero ikaragarrizko sorpresak jasoz. Gainera, oso garrantzitsua iruditzen zait saiatze huts hori pertsonentzat eta taldeentzat, sinisten duten horretan behintzat, nork bere tresnak eta eskarmentua garatzeko. Aitortu beharra dago askoz jarraitzaile gehiago izango lituzkeela horrelako argitalpen batek, batez ere, tartean behin, “bi alde” irudikatze horretan, mozalen aldeko aldarria sartuko balute, edo transfekzio-txertoen alde “onak” zabalduko balituzte. Ez daude bi alde. Bizi garen egoera ikaragarrizko fartsa diktatoriala da goitik behera, gezurretan eraikitakoa, eta hau guztia garbi adierazten ez bada, gainontzekoa bazterrak nahastea da, diktaduraren mesederako. Propaganda.\nAsko dira erdaldunari informazioa ukatzen ari gatzaizkiola leporatu digutenak ere, euskara hutsean argitaratzeagatik. Gurekin batera euskaraz ikasteko aukera berria ez zaie ukatu, behintzat, alajaina! Ongi etorriak izan bitez, gurekin batera ikastera! Han hemenka diote, etengabe, aspertzeraino, elebiduna behar duela izan hedabideak, gure gizartearen gehiengoarekin justua izateko. Zein da gure gizarte hori? Eta, baita honetan ere, berdin-berdin euskaldun zaharrak, euskaldun berriak, euskaldun gazteak, erdaldun zaharrak, beren burua abertzaletzat dutenak… ados daude batzuk eta besteak kontu honetan dirudienez. Gai honi buruzko nire proposamena idatziz utziko diet oraingo honetan: aurrera egin dezatela proiektu elebidun berri batekin. Mesedez. Antolatu daitezela elebitan eta «justizia» egin dezatela. Ez diogu inoiz horrelakorik inori ukatuko, inola ere ez. Erdara hutsezko, bi hizkuntzadun, hiru edo lau hizkuntzadun argitalpena egitera animatzen ditugu, benetan, faborez. Aurrera! Avant! Adelante! Go, go, go! Baina berriz ere, ez diezagutela besteoi azaldu nola izan behar duen eta gauzatu dezatela haiek zuzenean, arren, eta zabal dezatela, otoi. Sorkuntza besterik ez dugu-eta nahi. Inspiratu eta hasi gaur. Prest azalduko gara, animatzeko, babesteko. Agian baita zerbait idazteko ere, agian erdaraz inkluso, beraiek guztiek ulertzeko. Azken finean, etengabe ari gara beste leku guztietan erdaraz egunero. Eta dudarik gabe askoz errazago topatuko dute haiek erdaraz argitalpena betetzeko edukia: erdal idazlez lepo daude sare sozial guztiak, euskaldunok ere erdarazko kanaletan jo ta su gabiltza, euskara beste momentu baterako utziz. Sortu dezatela beraz, eta animo! Eta guri eman diezagutela pax.\nAzkenik, badaude beste arrazoi ezberdinengatik desengainua nagusitu den egoerak ere, izan erabilitako hizkuntzagatik, ikuspuntuagatik edo gaia bera ez dugulako behar bezala ezagutzen, ez dugulako harrapatu, edo ez zaigulako gustatu, edo, batzuetan gertatu izan den bezala, irakurtzeko astirik ere ez dugulako izan. Argitaratu gabeko artikuluen autoreek arrazoiak ulertu ez dituztenean, Independenteak «zentsuratu» egin dituela ulertu dute, eta -hortaz- horren erantzulea, beste behin ere, lerro hauek idazten ari dena. Horrelako gauzak ohikoak izan dira, baina nik hemen honen inguruan hausnartzera gonbidatu nahi ditut: botatzen ari den erauntsiarekin, jasanarazi digutenarekin, «zentsura» dei diezaiokete etxetik bere kabuz bere denbora guztia bolondres eskaintzen duenak egiten duenari? Eta zertarako? Barrutik presio gisa bizitzen da jarrera hau, albiste gehiago argitaratzeko presioak bezala, esplotatua sentiarazi izan nautenak batzuetan. Horrela jarduera lehertzen da, jakina, eta hau da batzuek bilatu eta lortu dutena, bistan da. Beste batzuen kasuan ulermen falta izango zen, komunikazio eza, haserrea edo horrelakoak, eta testuinguru horietan ulertu beharko da «zentsura» hitza, kasu horietan. Orain behar duguna espazioa eta denbora da, elkar ulertzeko. Indarrez derrigortutako zergekin finantzatutako telebista edo egunkariek bezala, akaso, ba al du herritar pobreak «zentsuratzeko» gaitasunik, ala? Hala bada ere, kasu honetan gutxienez, ikus diezaiotela alde ona, horiek, oraingo etenari: «zentsura» txiki hau ere etengo da. Libreago, beraz, norberak nahi duen agerkari berria sortu eta plazaratzeko.\nBi lagun pobre izan gara, batez ere, Independentea zutik mantendu dugunak, bakoitzak bere etxetik, egunez egun, gure bizitzako orduak eskainiz, iritsi gareneraino. Eta izugarrizko barreak egin ditugu telefonoz goizero–goizero. A zer nolako pertsonaia-saltsa! Sinistu duguna egin dugu, bihotzez, ahal izan dugun artean. Irakurri, ikertu, ulertu, maketatu, zuzendu, irudia bilatu, jarri, kendu, izenburua aldatu, proposatu, beste irudi batekin probatu, entradilla idatzi, estekak txertatu, argazki-oina jarri, argazki-oinaren esteka, honek html5 behar du, emaitza baloratu, baztertu, onartu, programatu, gordegailuan sartu, erakutsi, honi eskatu iritzia, besteari eskatu iritzia; argitaratu —dardara—, twitterren zabaldu, facebooken zabaldu, telegramen zabaldu, whatsappen zabaldu, mastodonen zabaldu, iruzkinak moderatu: zakarretara, zakarretara, onartu, zakarretara, onartu, onartu, onartu, artikulu berria, emailak erantzun, argazkia eskatu, autorearen bioa eskatu, ea non bizi den, ea ondo zauden argazkian, txukun geratuko da, ikusiko duzu, pantaila txikiko telefonoetan arazo teknikoa, kategorien eta azpiatalen arazoak gehitu arazoen zerrenda amaigabean, eta lotara gaurkoz; hiru iruzkin berri sartu dira, bi email, nor da haserre orain? 43 telegram mezu berri, bost email berri. Guztia nahiaren indar bizian oinarrituz egin dugu, nahi izan dugun bitartean. Txoramen ederra da, benetan; nahi baduzue, ea animatzen zareten.\nZerrendak jarraitu egiten du berez, baina hemen utziko dut. Ea orain zer datorren. Aio!\nArtikulu honen harira beste honek jarraitu zion:\n«Malthus eta besteen ezinegona»\nKote Camacho - 2021ko ekainak 24\n52 erantzun “Independentearen etenaz” bidalketan\n2021ko ekainak 10, 10:52\nBiba zuek, ohore bat izan da niretzat zuekin parte hartzea proiektu eder, beharrezko eta astingarri hortan…Gora Independentea eta gora Independentzia ! …erreala, ez hastag batekin doana !\nAmaia Gaztañaga Aldalur\n2021ko ekainak 10, 11:03\nMila esker guztiagatik!!!!\nZuen lanak nire bakardadea arindu du. Plazerra izan da zuek guztiak irakurtzea.\n2021ko ekainak 10, 11:08\nBanekien ez dela erraza izan egiten ari ziñeten lana, ta ezta bertan behera uztea erabakitzea. Baina irakurrita oso bakarrik utzi zaituztegula konturatu naiz. Zuen proiektu profesionalak eta pertsonaletan jarraitzen animo guztiak bidaltzen dizkizuet. Bihotzez besarkada erraldoia! ?\n2021ko ekainak 10, 11:19\n2021ko ekainak 10, 11:30\nEskerrik asko guztiagatik. Arnasgune paregabea izan zarete garai itogarri honetan.\n2021ko ekainak 10, 11:42\nMila esker Kote zure lanagatik, mila esker parte hartzeko aukera emateagatik eta parte hartu duzuen guztiei. Adierazpen askatasuna pentsatzeko askatasunetik hasten da eta Independentea bi hauen itsasargi distiratsua izan da eta bada orain arte. Ez da inoiz erraza izan egi ixilaraziei ahotsa ematea, baina nork nahi du beti gauza errazetan murgilduta egon?\nBesarkada handia Kote, beti zurekin\n2021ko ekainak 10, 11:58\nEz bakarrik artikuluen edukiaz,\neuskarari lapurtu zioten eztabaida gauzatzen alegia, baizik eta estetikoki ere alternatiba ederra eskainiz produktu ederra hedatzen lagundu duzue.\nMila esker nire aldetik ere!\nZuei esker ikusi det ez ginela bakarrak benetako euskal disidentzian.\nEzberdin delako niretzat euskeraz mintzo eta abesten dutenak.\nOngi izan eta laster arte!!!\n2021ko ekainak 10, 12:12\nAupa Kote eta gainerako taldea, gizakitik gizakira badago aldea, bide okerretik badoa artaldea zuek erakutsi diguzue sortaldea eta sartaldea…. muxu kutsakorra ta besarkada!!!!!!\n2021ko ekainak 10, 12:58\nKaixo Kote, kaixo independenteen leinu adoretsua.\nHalako zintzotasunak bizitzak berak eskertuko du zinez. Kontzientzien iraultza, gizarte iraultzarekin bat, konplexutasun handiko prozesua izanen da eta zuk, zuek,batzuentzat harria den, hazi garrantzitzu bat ipini duzue bidean. Zintzoa.\nItsasargi izan zarete gutako askorentzat, ez bakarrik edukiengatik, adorea antolatu eta haiei argia emateagatik ere. Modu batean, euskal sena, askatasuna zinez maite duen leinua jarri duzue zutik.\nKlase guztietako morroiak izanen ditugu aurrean, estatu, alderdi eta ideologia posmodernoen esklabu direnak hain zuzen, haien mundu pozoindu hori gainbehera egiten duen azkartasun berarekin.\nEskerrik asko, gora zuen lana, gora anaitasuna ta gora gutagutarrak!\n2021ko ekainak 10, 13:28\nPena haundiz hartu dut albistea. Orain umezurtzago sentitzen naiz egoera distopiko honen eguneroko erronken aurrean.\nMila esker Kote eta taldea!\n2021ko ekainak 10, 14:15\nEzin izan dut nahi nuen bezela presente egon, baina guzti hau euskera berreskuratzeko baliogarria izan zait. Eskerrik asko Kote!\n2021ko ekainak 10, 14:21\n2021ko ekainak 10, 14:41\n2021ko ekainak 10, 14:51\n2021ko ekainak 10, 14:59\n2021ko ekainak 10, 15:26\nEskerrik asko, emandako ikuspegi zabalagatik, aldi berean adeitsua!\n2021ko ekainak 10, 15:32\nLan ausarta! Euskaraz ere irakurri ahal izan ditugu inon gutxi publikatu diren kezken inguruko hausnarketa sakonak eta landuak. Maskarik gabe erranak, arnasa ematen zigutenak, osasun onean mantentzeko ezinbestekoak. MILESKER\n2021ko ekainak 10, 16:07\nIturri zaharreko ur berria garelako gutako bakoitzaren askatasun egarria asetzen jarraituko dugu.\n2021ko ekainak 10, 17:20\nEskerrik asko zuen lanagatik, 1.300 kilometrotik …migrazioan, :((( !\n2021ko ekainak 10, 18:18\nEzjakintazuna beti tragedian bukatzen den “paradisua” denez..\nIndependentea ekoiztu, bultzatu eta partekatu duteneri ezker… hemen eta oraingo egoeran eguneko ezbeharrari aurre egiteko ..gaiago sentitzen naiz.\n2021ko ekainak 10, 19:21\nArrastion, Kote! (eta gainontzeko lankideok)\nHain ondo ulertzen diat hor idatzitako guztia…! Gu lehen aldiz atera gintzoanean megafoniaz Busturialdean zehar, Bermeoko EHBildur-ko aurreratuek, Vox-ekoak ginela usaindu zuten. Hori bai usaimena. Azaltzen duan guzti horretan laburbiltzen duk herri honen gainbera patetikoa, iparra aspaldi galdutako sasi abanguardien eskutik. Txikilikuatre kuadrila makala!!!\nZuon kemena eta ahalegin erraldoia neuk ikaragarri estimatzen dut eta kriston meritua zeukak. Ezinbestean sortu beharra dagoen erantzun sozial kolektiboa indartzen denean, beste horrenbeste beharko du sortu norbaitek. Zuok zeuok agian!! Bestelako baldintzatan ETA haizea alde delarik.\nHala bedi!! Mila esker denori\n2021ko ekainak 10, 20:06\nMila esker Kote, mila esker Haizea, mila esker eta besarkada lantalde guztiari. Egon ziur, egiak eta justiziak faxismoa garaituko dute. Izan ongi!\n2021ko ekainak 10, 20:44\nOhorez eta adorez egindako lanagatik nire miresmena duzue Kotte eta lan talde guztiak. Independienteak errealitatearen mezua zabaldu duenean , herri honen itzala agerian utzi du. Dakigun bezala, argirik ezean kexperik ez. Gero arte Independientea , denborak hitzengo du aurrerantzean !!!\n2021ko ekainak 10, 20:49\nMila mila esker zuri Kote eta talde osoari egin duzuen lan eskerga guztiagatik eta hainbat lagun ezezaguni aukera eman diguzuelako gure ahots disidentea zuenarekin batzeko. Opari ederra izan da gosariarekin batera Independentea irakurtzea eta bertsio ofizialaren aldeko horiek albo batera utzi ahal izatea. Zuk jarritako hazia berriro ere loratuko delakoan, musu handi bat eta ez adiorik.\n2021ko ekainak 10, 21:21\nHazia landatu besterik ez da egin. Etorkizun oparoa izango du, ziur, bai Independenteak eta baita kazetaritza libreak ere. Zorterik onena bidaide guztiak. Aurrerantzean jazoko diren batailetan egingo dugu topo.\n2021ko ekainak 10, 22:58\nMila esker independentea aurrera eraman dezuten guztiei. Plazer bat izan da.\nHazia erein dezute…\n2021ko ekainak 10, 23:45\nKote, mila esker denbora ilun hauetan egin duzuenagatik!\nAste batzuk igaro dira zuen eguneko fruitu freskoa faltan botatzen genuela; susmoa geneukan zerbait gertatzen ari zela. Orain badakigu zein zen egoera, zuen ahaleginak, jasotako presioa… Nire zuenganako miresmena adierazi baino ezin dut egin. Handia da zuek egindakoa, gure inguruko miserable batzuek estali edo zikindu ezin izango dutena.\nZorionak, Kote, eta besarkada handi bat.\n2021ko ekainak 11, 0:59\nMila esker benetan egindako lanagatik. Hainbat gaietan emandako ikuspuntua txalotzekoa da, bertsio ofizialen aurrean beste informazio mota bat eman diozue euskaldun askori. Kemena eta ausardia erakutsi duzue inkomunikokokakabide ofizialen aurrean. Eskerrik asko bihotz-bihotzez proiektu honetan parte hartu duzuen guztioi\n2021ko ekainak 11, 1:13\nDisidentzia bizitza ulertzeko eta bizitzeko modua denez, etenik ez, eraldaketa baizik. Balioko dizu esperientziak sortzen jarraitzeko. Aurrera arkatzie! Aurrera kamarie! Aurretik, burue!\n2021ko ekainak 11, 5:35\nLan bikain egin duzu( e)\n2021ko ekainak 11, 8:40\nEskerrik asko Independentea aurrera eraman duzuen guztiei!!!\nGarai beltzak tokatu zaizkigu bizitzea eta Independente egunkari eta zuek bezalako pertsona asko behar ditugu honi buelta emateko…\n2021ko ekainak 11, 8:58\nOso nekezak, gogorrak eta zailak izan dira, ondoren oso emankorrak izan diren hasiera guztiak. Ahalegina, esfortzua eta nekea sekulakoa hasieran, urratsik laburrena ere emateko. Guzti hau oso esanguratsua da, gainean dugun erasoaren tamaina islatzen du.\nBaina iparra garbi izatea da kontua nik uste, ematen den urratsik laburrena ere norantza egokian edo egiazkoan ematea. Eta hor asmatu duk; norantza, iparra markatua da, eta hau egindako bidearen luzeera baino erabakigarriagoa da, helburura iristeko. Zorionak Kote! Euskarak eta Euska Herriek, euskal herritarrek ere, asko asko zor dizute, Eskerrik asko!\nGaur esnatuago dago ingurua eta badira zihur benetako kazetaritzan aritu nahi duten biharko kazetariak. Kazetaritza buruajabe eta Independenteari, kosta hala kosta heldu nahi diotenak. Edo eta kazetaritzan aritu nahi duten herritarrak, gaur, ihazko udazken zapaldu hartan baino testuinguru hobean lan egin nahiko luketenak. Herri baten eta hizkuntza baten alde auzolanean aritzeko prest direnak. Aurrera Bizitza Independentea !!!\n2021ko ekainak 11, 9:06\nBiba zu eta talde osoa! Zonbait hilabetez goizeko haize berri eta garbia izan dira independenteak zekartzan iritzi artikuluak.\nGure herri honek zerbait galdu du, berreskuratzeko gai izango da/gara ?\nUne hontan ezezkor nabil…\nNire aportazioa xume xumea izanda ere zuen ideiak zabaltzen saiatu naiz nire inguruan.\nKuraia denoi eta berriro abiatuko balitz independentea parte hartze biziagoa ukaiten saiatuko naiz, hala ere ez naiz kazetari !!\nAgur bero bat .\n2021ko ekainak 11, 9:17\nAupa !!! Mila esker!!!\n2021ko ekainak 11, 10:01\nEskerrik asko izan dezuten ausardiagatik! Elkarrekin gaude bidean, baita gertu bihotzean ere. Besarkada bana!!\n2021ko ekainak 11, 10:56\nMila esker guztioi eta batez ere zuri Kote\n2021ko ekainak 11, 13:25\nLan bikaina egin duzuena.\nEsker mila bihotzetik.\n2021ko ekainak 11, 17:40\nMila esker bene-benetan. Zuek koloreak aportatu dituzue E.H.ko komunikabideen panorama monokoloreari.\n2021ko ekainak 12, 1:42\n2021ko ekainak 12, 9:03\nAI en ON\n“BEDI HURREN ARTE\n2021ko ekainak 13, 0:04\nEskerrik asko zuen lanagatik, asko lagundu gaituzue gure bakardadean.\n2021ko ekainak 13, 18:21\nNahikoa da zitalkeriaz, diskriminazio pertsonalez, pentsamendu bakarretik etengabeko kritika suntsitzaileez…\nBaina ez gara isilduko haien bidegabekerien aurrean.\nEskerrik asko eskaini diguzuen guztiagatik.\n2021ko ekainak 13, 21:28\nAgur eta ohore INDEPENDENTEA,\nBide laburra bezain sakona egin duzu,\nxumea bezain autentikua,\neta batez ere ezinbestekoa zenean, egin behar zenean eta egin behar zen bezala, gure hizkuntzan.\nMila esker EGIArekin bat eginez, eta beraz BIZITZArekin bat eginez beti BIDEA badagoela gogorarazteagatik.\n2021ko ekainak 14, 16:24\nGozamen iturri itzela eta aberasgarria izan da Independetean azaldu diren artikuluak irakurtzea. Eskerrik asko bultzatzaileei eta egileei.\n2021ko ekainak 15, 9:29\nZorionak eta eskerrik asko egindakoagatik. Ez dut uste hau amaiera denik, hau hasiera baino ez da. Gogorra izan behar da ustezko euskaldun batzuengatik horrelako erasoak jasatea baina burua beti tente, harro egindakoagatik eta askorako balio izan duela argi izan. Faxistei kasurik ere ez. 2 ogerlekogatik saldutako traidoreak baino ez dira. Hain temati badabiltza zerbaitegatik izango da. Animo eta aurrera!!!\n2021ko ekainak 15, 20:14\nZORIONAk Kote, eta lantalde osoari eta eskerrik asko egindako lanagatik!\n2021ko ekainak 16, 13:26\nSorgiñak harro leudeke eta gaude. Inkisizioa sutara. Bukatu da milaka urteko sistema, gezurra eta jazarpena.\n2021ko ekainak 16, 23:49\nEskerrik asko eman duzuenagatik. Haize fresko ederra izan zarete. Hasieran jende euskalduna ta kritikoa aldi berean aurkitzea ezinezkoa ematen zuen, baina zuei esker ezagutu ahal izan ditut, gero ta gehiago!\nGalduak ez gara!!\nMiren Nekane Aginaga\n2021ko ekainak 17, 22:02\nMezu baten bidez ezagutu neban Independentea, eta ha izan zan nire poza! hamaika lan idatziak eta bideoak ikusi dituk egoerari buruz erdaraz, eta euskaraz hain gitxi: ez dakielako, erraztasunagatik edo “danentzat” ulergai egiteko… Independentea ostera oso-osorik euskaraz.\nEuskal herritarrak gara bai, baña “euskarak egiten gaitu euskaldun”. Euskaran dago gure izatea eta gure lehena, Herri aske, eskubideetan bardiñak giñanekoa: inor ez inoren gainetik, herri komunala… (irakurri honi buruz Mari Karmen Basterretxearen liburua “Euskal Herria kultura matrilineala”, ezin hobea da).\nEuskaldunak bagara euskaraz egitea da gure erronka; eta zuek hori egin dozue, Independentea, egi zale euskaldunen egunkaria.\nKontra egiten ari diranei jaramonik ez. Hemen bertan , iruzkinetan Maria Albillosek dinon legez: ”Argirik ezean kexperik ez”.\nAzkenean, iluna argirik eza da; alkarregaz gagoz, bat gara, biztu daigun argia!\nBetirarte, maite zaituet\n2021ko ekainak 23, 11:37\n2021ko abenduak 27, 10:42\nEskerrik asko Independentea orain artean aurrera atera duzuon guztioi. Gainontzeko euskal hedabide guztiak zakuratu zituztela ikustea gogorra izan zen. Eta gogorra da. Arnasgunea izan zarete askorentzat.\nIhintza Tellabide Amunarriz duela 18 ordu


2015/06/16 (e)ko saioa\n27,1 milioi euroko diru-laguntzak onartu dira lankidetza proiektu eta programetarako.\nEusko Jaurlaritzak berehalako mezularitza zerbitzua abiaraziko du herritarrekiko harremana azkartzeko eta errazteko.\nEusko Jaurlaritzak salatu du espainiako gobernuak berriz ere blokeatu duela trenbideen transferentzia, euskal trenbideak interes orokorreko katalogoan sartuta.\nEusko Jaurlaritzak gauzatu 2015 programa deitu du, eta 26 milioi euro bideratu dizkio programari, enpresen inbertsioa sustatzeko.\nEusko Jaurlaritzak nazioartekotze alorreko bi programa berritzaile sustatuko ditu: LANdhome eta Interlehian.\n2015eko Turismo eta Merkataritza Sarien deialdia.\n8,62 milioi euro musika-ikastegien finantziaziorako.\n2,37 milioi euro pertsonala IRALE programan duten ikastetxe pribatuetarako.\nOsasun Sailak ia 300.000 euro bideratu ditu ariketa fisikoa sustatzeko tokian tokiko jardueretara 2015ean.\nOsasun Sailak 300.000 euro bideratuko ditu gaixotasunen bat duten pertsonen eta beren senideen bizi kalitatea hobetzeko xedea duten elkarteetara.\nJaurlaritzaren Kontseiluak gaur argi berdea eman die lankidetzarako laguntzen bi lerroren deialdia egiteari; Garapenerako Lankidetzaren Euskal Agentziak kudeatuko ditu lerrook eta 27,1 milio euroko zenbatekoa dute. Hain zuzen, 20 milioiko diru-laguntzak onartu dira proiektuetarako, eta 7,1 milioi eurokoak, programetarako.\nProiektuetarako diru-laguntzek Eusko Jaurlaritzak garapenerako lankidetzan burutzen duen jardueraren ardatza osatzen dute eta horietara bideratu dira funts gehienak honako modalitateetan:\n• Garapenerako lankidetzarako, garapen produktiborako eta laguntza teknologikorako diru-laguntzak, pobreziaren kontra egiten eta Hegoaldeko herrialde txiroetako prozesu endogenoak eta gaitasunak indartzen laguntzeko (I eta II kapituluak), eta\n• Euskal Autonomia Erkidegoan garapenari buruz egindako hezkuntza proiektuetarako diru-laguntzak, munduan desberdintasunak sorrarazten dituzten arrazoiak ulertarazteko trebakuntza emateko herritarrei eta sortutako gizarte-ereduak eraldatzen herritarren inplikazioa eta konpromisoa sustatzeko (III kapitulua).\nLaguntza horien hartzaileak EAEko GGKEak izango dira, edota Euskadin ordezkaritza dutenak, baldin eta helburu horretarako proiektuak aurkezten badituzte. Proiektu bakoitzerako diru laguntza gehienez ere 600.000 eurokoa izango da eta proiektuaren iraupena bi urtekoa izango da (beste bi urtera ere luza daiteke).\nBestalde, programetarako diru-laguntzak eragin sakonagoko eta epe luzeagoko planifikazioa duten jardueretarako dira, ekimen estrategikoak, iraupen luzekoak eta ahalmen eraldatzaile handikoak finantzatzeko, Giza Garapen Iraunkorraren ikuspegitik abiatuta, egitura aldaketak sorrarazte aldera pobreziaren kontrako borroka.\nLaguntza horien hartzaileak garapenerako euskal erakundeak izango dira (GKEak, fundazioak, eta abar), espezializazio maila altua eta gizarte, finantza, estrategia eta kudeaketa ahalmena izateagatik GLEAk aurrez akreditatu baditu laguntza horiek jasotzeko aukera izateko.\nDiru-laguntzok programaren %85 finantzatzeko izango dira eta gehienez ere 1,2 milioi euroko zenbatekoa izango du bakoitzak. Gainontzeko %15 beste erakundeen funtsez edota programa sustatu duten erakundeen ekarpenez finantzatuko da. Programok 2 eta 3 urte bitarteko iraupena izango dute (beste bi urtera ere luza daitezke).\nBi kasuotan (proiektuenean zein programenean), diru-laguntza horietan interesa duten erakundeek Garapenerako Lankidetzaren Euskal Agentziara jo beharko dute eta hilabete bat izango dute horretarako, deialdia EHAAn argitaratzen denetik kontatzen hasita –ekainaren 18an argitzea dago aurreikusita–.\nGaur egun, gutxi gorabehera, 320 proiektu eta 30 programa daude abian, Garapenerako Lankidetzaren Euskal Agentziak finantzatuta.\n• Telegram aplikazioa erabiliko du, ematen dituen segurtasuna eta konfidentzialtasuna direla eta. Eusko Jaurlaritzako ZUZENEAN zerbitzuko langileak arduratuko dira herritarrei erantzuteaz, goizeko zortzietatik arratsaldeko zazpi eta erdiak bitartean, astelehenetik ostiralera.\n• Doako zerbitzu publiko berri hau astelehenetik aurrera egongo da erabilgarri, nahikoa izango da aplikazioa telefono mugikorrean instalatzea eta Eusko Jaurlaritzaren zenbakia eranstea: 688 67 12 34.\n• Hala, herritarreko Euskal herri-administrazioari zerbitzu publikoei eta izapideei buruzko informazioa, orientazioa eta aholkularitza eskatzeko laugarren kanala izango da berehalako mezularitza.\nEusko Jaurlaritzak herritarrekin harremanetan egoteko beste kanal bat jarriko du martxan datorren astelehenean, ekainak 22: Telegram aplikazio mugikorraren bidezko berehalako mezularitza. Horretarako 688 67 12 34 telefono zenbakia erabiliko du. Astelehenetik aurrera, EAEko Herri Administrazioak ematen dituen zerbitzuei buruzko informazioa, aholkularitza eta orientazioa eskatu nahi duten pertsonek telefono mugikorren sistema eragile nagusietan (Android, Iphone eta Windows Phone) erabil daitekeen aplikazio baten bidez egin ahal izango dute, hura deskargatu eta Jaurlaritzak prestatutako telefono zenbakia kontaktuen zerrendan erantsi ondoren.\nEusko Jaurlaritzak Telegram plataforma aukeratu du herritarrak artatzeko, hiru arrazoi nagusigatik: alde batetik, zerbitzu honek antzeko beste batzuk baino segurtasun eta kofidentzialtasun handiagoa ematen du; bestetik, Telegramek API (Application Programming Interface) irekia du eta guztien eskura protokolo askea ere bai, hau da bere kode-iturria partekatzen du hobetzeko, eta azkenik, aplikazioa doakoa da.\nEusko Jaurlaritzaren ZUZENEAN Herritarren Arretarako Zerbitzuko langileek kudeatuko dute Lakuan, orain arteko ohiko komunikazio-kanalekin batera: aurrez aurrekoa, telefono bidezkoa eta Internet bidezkoa.\nEusko Jaurlaritzak informazio-gizartearen ohitura berrietara eta une bakoitzeko beharretara etengabe egokitzeko hartutako konpromisoan oinarrituta sortu da EAEko Herri Administrazioaren eta herritarren arteko komunikazio-sistema berria. Halaber, Eusko Jaurlaritzak herritarrak aktiboki entzun nahi ditu, eta herri-administraziorako sarbidea erraztu nahi du. Komunikazio-bide berriaren abantailen artean daude, besteak beste, sistemaren berehalakotasuna, erabilerraztasuna eta doakotasuna.\nKanala herritar guztiei zabaldu aurretik, Eusko Jaurlaritzak esperientzia pilotua abiarazi zuen 2014ko urriaren eta abenduaren artean, herritarren talde bati erantzuteko. Hezkuntza Sailarekin lankidetzan, EGAko azterketei buruzko informazioa eskatzen zuten herritarrak hautatu ziren lagin moduan. Hala, emaitzak kontsultatzeko, 1.257 lagun bulegoetara joan ziren, 442k berehalako mezularitza erabili zuten, WhatsApp aplikazioaren bidez, eta 172k soilik telefonoz deitu zuten.\nEusko Jaurlaritzaren ustez, esperientzia pilotuaren emaitzak oso positiboak izan dira eta, horregatik, herritar guztiei eta EAEko Herri Administrazioak ematen duen informazio osora zabaldu nahi izan du, kasu honetan Telegram aplikazioaren bidez, aipatutako arrazoiak direla eta.\n2008. urtean sortu zuten ZUZENEAN herritarrak artatzeko zerbitzu publiko eta doako gisa. Goizeko zortzietatik arratsaldeko zazpi eta erdietara dago erabilgarri, www.euskadi.eus webgunearen, hiru hiriburuetako bulegoen eta 012 telefono zenbakiaren bidez.\nHerritarrak pozik daude zerbitzuarekin: inkesten arabera, zerbitzua erabiltzen duten 10 lagunetatik 8k behar bezala argitzen dute egindako eskaera.\nZUZENEAN zerbitzuak Eusko Jaurlaritzak ematen dituen izapideei eta zerbitzuei buruzko informazioa, orientazioa eta aholkularitza ematen du. Hauek dira eskatuenak, ordena honetan:\nZUZENEAN ZERBITZUAN EMANDAKO ARRETA, 2015EKO URTARRILAREN 1ETIK EKAINAREN 15ERA BITARTEAN\n(Gehien eskatutako zerbitzuak, lehenengo hamarrak)\nKontziliazio-laguntzak 45.868 %11,8\nHaurrak jaiotzeagatiko edo adoptatzeagatiko laguntzak 42.572 %11,0\nHezkuntza langileak 30.607 %7,9\nBeka ez-unibertsitarioak, eskolatze-bekak 30.131 %7,8\nEtxebiden izena ematea 29.612 %7,6\nZigorrak 24.944 %6,4\nEtxebideko espedienteen kontsultak 20.357 %5,3\nEtxebideko espedientearen zuzenketa eta berritzea 20.090 %5,2\nEtxebizitza-komunitateak eraberritzeko laguntzak 12.727 %3,3\nBeka unibertitarioak 9.523 %2,5\n2014-2016 BERRIKUNTZA PUBLIKOAREN PLANA\nAdministrazioak herritarrekiko harremana ZUZENEAN zerbitzuaren bidez hobetzea da 2014-2016 Berrikuntza Publikoaren Planaren , Eusko Jaurlaritzak 2014ko ekainaren 17an onartutakoaren, konpromiso estrategikoetako bat.\nBerehalako mezularitzako zerbitzu berri honekin, Eusko Jaurlaritzak XXI. mendeko herri-administrazioaren printzipioak lortzen jarraitzen du: gardentasuna, lankidetza eta partaidetza. Gainera, beste helburu hauek ere lortzen ari da:\n• Erabiltzaileei berehala erantzutea, zuzenean, bitartekaririk gabe.\n• Herritarren eskaerei eta nahiei buruzko informazioa ematea, denbora errealean.\n• Herritarrak entzutea eta haien iritziak biltzea.\n• Politika eta zerbitzu publikoetan herritarren partaidetza aktiboa bultzatzea.\n• Administrazioa aldaketa kulturala bultzatzea, herritarrengandik hurbilago egon dadin.\n• Bigarrengoz egin du gauza bera legegintzaldi honetan, eta Espainiako gobernuak ez badu 1 hilabeteko epean indargabetzen araudia, Konstituzio Auzitegira joko du Eusko Jaurlaritzak.\nGobernu-kontseiluak gaur onartu du Espainiako gobernuari agindeia helaraztea, «Agindua, FOM/710/2015, urtarrilaren 30ekoa, Interes Orokorreko Trenbideko linea eta bide-zatien katalogoa onartzekoa» indargabetzeko. Bigarren aldia da (*) legegintzaldi honetan Espainiako gobernuak «interes orokorreko» katalogoan sartzen dituela Euskadiko bide-zatiak, eta horrek Gernikako Estatutuaren 10.32 eta 10.33 artikuluei dagozkien trenbideen eta obra publikoen gaineko transferentziak de facto eta modu iraunkorrean blokeatzea dakar.\n• 1506/12 Errege Dekretua, azaroaren 2koa, Osasun Sistema Nazionaleko prestazio ortoprotesikoen zorro erkide osagarria arautzen duena eta prestazio ortoprotesikoen finantzaziorako gehieneko zenbatekoak zehazteko oinarriak ezartzen dituena.\n• 126/2014 Errege Dekretua, otsailaren 28koa, Lehen Hezkuntzako oinarrizko curriculuma ezartzen duena.\n• 1056/2014 Errege Dekretua, abenduaren 12koa, ezgaitasunak dituzten pertsonentzako aparkatzeko txartela igortzeko eta erabiltzeko oinarrizko baldintzak erregulatzen dituena.\n• 1192/2012 Errege Dekretua, abuztuaren 3koa, funts publikoen kargura eta Osasun Sistema Nazionalaren bidez Espainian osasun laguntza jasotzeko asegurudun eta onuradun izaera arautzen duena.\n• 16/2014 Errege Lege-Dekretua, abenduaren 19koa, enplegua suspertzeko programa arautzen duena.\n• Hazkuntzaren, lehiakortasunaren eta eraginkortasunaren aldeko premiazko neurriak onartzeko urriaren 15eko 18/2014 Legea.\n• 1/2014 Legea, otsailaren 28koa, lanaldi partzialeko langileak babesteari eta arlo ekonomiko eta sozialeko beste premiazko neurri batzuei buruzkoa.\n• 8/2013 Lege Organikoa, abenduaren 9koa, Hezkuntza Kalitatea hobetzekoa.\n• 1/2013 Errege Lege Dekretua, urtarrilaren 25ekoa, langabeziagatiko prestazioa agortzen zaien pertsonen lanbide-prestakuntza eguneratzeko programa luzatzen duena.\n• 2012rako Aurrekontuen Espainiako Legea.\n• 2013rako Aurrekontuen Espainiako Legea.\n• Estatuko 20/2012 Errege Lege-dekretua, uztailaren 13koa, aurrekontu-egonkortasuna bermatzeko eta lehiakortasuna bultzatzeko neurriei buruzkoa.\n• 4/2013 Errege Lege-dekretua, otsailaren 22koa, eta 11/2013 Legea, uztailaren 26koa, ekintzaileari laguntzeko eta hazkundea eta enpleguaren sorrera bultzatzeko neurriei buruzkoa.\n• Hezkuntzaren arloko gastu publikoa arrazionalizatzeko premiazko neurriei buruzko 14/2012 Errege Lege-dekretua.\n• Osasun Sistema Nazionalaren iraunkortasuna bermatzeko eta sistemaren prestazioen kalitatea eta segurtasuna hobetzeko premiazko neurriei buruzko apirilaren 20ko 16/2012 Errege Lege-dekretuaren zati bat.\nErabakia, teknologia-oinarriko ETEak edota berritzaileak sortu eta garatzen laguntzeko Gauzatu-Industria programa 2015ean finantzatzeko 5.000.000 eurotik gorako gasturako baimena ematekoa.\n• 2013an eta 2014ean, Gauzatu programak 207 milioi euroko inbertsioa eragin zuen eta 3.188 lanpostu mantentzen eta 1.209 sortzen lagundu\n• 2015eko ekonomiaren testuinguruak aditzera ematen duenez, programaren eragin ugaltzailea areagotuko da aurreko ekitaldien aldean.\nGaur egindako bileran, gobernu-kontseiluak bide eman dio Gauzatu Programaren aurtengo deialdiari (2015). Hain zuzen, 26 milioi euro bideratu dizkio, Euskadiko ETEek proiektu berritzaile eta enplegu-sortzaileetan inbertitu dezaten sustatzeko.\nBeraz, programaren erdigunean, oinarri teknologikoa duten eta/edo berritzaileak diren ETEak sortzea eta garatzea datza, hartara, trakzio-efektua eragin dezaten Euskadiko ekonomian, dela inbertsioari dagokionez, dela enplegua mantentzen eta sortzen lagunduko duten enpresa berritzaileak sortzeari dagokionez.\nGauzatu programak, Eusko Jaurlaritzaren Industria Planaren tresna gako den heinean, aukera ematen du Euskadiko enpresen baliabideak eta inbertsio-gaitasuna «neurtzeko». 2013an eta 2014an lortutako emaitzek aditzera ematen dutenez, Euskadiko enpresen inbertsio-apustua finkatu da, eta Gauzatu programa eraginkorra da halako inbertsioak sustatzeko.\n2013 eta 2014 urteen artean, Gauzatu programak 52 milioi eman zituen, laguntza publikoen bidez, eta, horrenbestez, 207,7 milioi euroko inbertsioa eragin zuen. Halaber, 3.188 lanpostu mantentzen eta 1.209 lanpostu berri sortzen lagundu zuen.\nEusko Jaurlaritzak uste osoa du programaren eragin ugaltzailea areagotuko dela 2015ean, aurreko ekitaldien aldean, aintzat harturik testuinguru makroekonomikoko baldintzak mesedegarriagoak direla, bai eta enpresek berek premia dutela beren jarduera areagotzeko eta, beren bezeroen eskaria asetzeko, produktu eta zerbitzu berriak sortzeko ere.\nDiruz lagundu daitezkeen proiektuak 120.000 euroko gutxieneko inbertsioa lortu behar dute, eta, gutxienez, hiru lanpostu sortu behar dituzte 36 hilabeteko epean. Jaurlaritzak bi muga ezarri ditu enpresa berriei emango dien diru-laguntzari dagokionez: batetik, inbertsioaren % 35eko gehieneko muga; bestetik, 1,5 milioi euroko gehieneko muga egitasmo bakoitzeko.\n«Gauzatu 2015» programaren ezaugarri eta baldintzak\n• oinarri teknologikoko ETEak eta/edo ETE berritzaileak sortzen eta garatzen laguntzea, lehiakor izateko eta enplegua sortzeko estrategia gisa.\n• oinarri teknologikoko eta berrikuntzako sektoreetan ekintzaile diren eta arriskuak hartzen dituzten ETEak\n• bereziki lagunduko da produktu berrien garapena, bai eta\n• tradiziozko produktuak merkatu berrietan sartzea ere. Orobat, eskuarteko produktuen eta produktu berrien produkzio-prozesuen hobekuntza teknologikoa.\nOinarri teknologikoa duten eta/edo berritzaileak diren enpresei zuzentzen zaie diru-laguntza.\n• 1,5 milioi euroko gehieneko muga ezarri da proiektu bakoitzeko.\n• Guztira, 26 milioi euroko diru-laguntza aurreikusi dute deialdian, bai eta laguntzok 100 bat milioi euro inguruko inbertsioa eragingo dutela ere.\nPrograma hau EHAAn argitaratzen den egunaren biharamunetik aurrera egongo da indarrean eta eskabideak aurkezteko epea 2015eko uztailaren 30ean amaituko da.\n• LANdhome programaren helburua da Euskadiko profesionalak birkokatzea: hain zuzen, enpresen nazioartekotze-alorrean trebatu eta berriz Euskadiratu direnak nahi ditu birkokatu.\n• Interlehianek, berriz, nazioarteko lehiaketetan parte-hartzeko aukera samurtu nahi die Euskadiko enpresei.\n• Bi programak esperimentalak dira eta 700.000 € bideratu dira haietara. Oso premia zehatzei erantzuten diete, baina garrantzitsuak dira oso Euskadiko enpresentzat.\n2014-2016 Nazioartekotze Planaren jarduera-ildo nagusiei jarraiki, Ekonomiaren Garapen eta Lehiakortasun Sailak bi programa deitu ditu Euskadiko ekonomia eta enpresagintza nazioartekotzeko faseen premia berariazkoei erantzuteko.\nGure enpresak nazioarte-mailan txertatzea gako da haien etorkizuneko lehiakortasunari begira. Enpresei laguntza ematean, erakundeek nahitaez hartu behar dituzte aintzat nazioartekotze-prozesuen berezitasunak, enpresen tamainaren eta nazioartekotze-etaparen arabera hartu ere. Eusko Jaurlaritzak eta SPRIK bere horretan mantendu dute enpresen nazioartekotzearen alde egindako apustua, eta enpresei laguntzeko egiturak egokitzen saiatzen dira uneoro, nazioartekotze-alorrean gauzatutako garapen-mailaren arabera.\nGure giza-kapitalaren gaikuntza, eta aldeanitzeko finantzaketa eta lankidetza: horra hor Eusko Jaurlaritzaren Nazioartekotze Planaren erdigunean dautzan bi ardatzak. Askotariko programak daude zabalik horretarako: Nazioartekotzeko Beken programak, Global Training delakoa, esportazioentzako berariazko finantzazio-lerroak, eta abar.\nDena dela, eta atzerrian maila-altuan txertatu badira ere Euskadiko enpresak, gure enpresen tamaina arazo gisa ageri zaigu gobernuak, erakundea nazioartean ordezkatzeko hainbat irteeratan, hautemandako bi premia bereziri dagokionez.\nBatetik, enpresek zailtasunak dituzte atzerrian luzaroan egon eta atzerriratzea eragin zuen zeregina bete ondoren Euskadiratzeko eskaera egiten duten profesionalak birkokatzeko.\nBestetik, ETEek mugak eta zailtasunak dituzte (euren ekoispen-gaitasuna, izapidetzeko egitura faltak, etab. direla eta) aldeanitzeko nazioarteko deialdi eta lehiaketetan parte-hartzeko.\nLANdhome: berriz Euskadiratzen diren langileak kontratatzeko\nLANdhome esperimentu gisa abiarazi dute, 400.000 euro bideraturik programari. Hain zuzen, Euskadin kokatutako enpresei diru-laguntzak ematean datza programa, hartara, Euskadira itzuli diren Euskadiko profesionalak kontratatu ditzaten.\nEskarmentu handiko profil profesionala dute halakoek, eta haien enpresak ez du gunerik aurkitzen beroiek Euskadin kokatzeko. Hala ere, baliteke esperientzia hori duten profesionalak behar izatea Euskadiko zenbait enpresek, eta langile horien ezagutza hobeto balioestea eta baliatzea enpresotan.\nProgramaren helburua da enpresei laguntzea, hain zuzen, haien egiturak moldatu ditzaten eta bide eman diezaioten atzerrian trebatutako profesional, zuzendari eta teknikarien itzulerari.\nProgramaren babesa diru-laguntza publiko gisa zertu da; enpresei zuzendu zaizkie laguntzok, aukera izan dezaten nazioarteko eskarmentua egiaztatu dezaketen profesionalak kontratatzeko. Hala, langileari dagokion lan-kontratuaren lehen urteko lansari-kostu gordinaren parte bat estaliko da diru-laguntzaz.\nEskabideak aurkezteko epea Agindu hau Euskal Herriko Agintaritzaren Aldizkarian argitaratu eta hurrengo egunean hasiko da, 09:00etatik aurrera. Amaitu, aldiz, 2015eko urriaren 15ean amaituko da, 12:00etan.\nInterlehian: ETEek nazioarteko lehiaketetan parte hartzeko\nInterlehianek ETEak babestu nahi ditu, nazioarteko lehiaketetan parte har dezaten. Hala, 300.000 euro bideratu dira programara xede horrekin.\nProgramaren helburua da EAEn erregistratutako enpresen nazioartekotzea sustatzea. Horretarako, enpreson parte-hartzea sustatuko da 2015eko ekitaldi osoan egingo diren nazioarteko lehiaketetan –dela bakarka, dela lankidetzan–, baldin eta lehiaketa ez badu Espainiako estatuan ezarritako enpresa batek deitu.\nEskabideak aurkezteko epea Agindu hau Euskal Herriko Agintaritzaren Aldizkarian argitaratu eta hurrengo egunean hasiko da, 09:00etatik aurrera. Amaitu, aldiz, 2015eko urriaren 30ean amaituko da, 12:00etan.\nEusko Jaurlaritzak 2015eko Turismo eta Merkataritza Sarien deialdia argitaratu du. Sari horiekin, sektore horietako pertsonek, erakundeek eta enpresek egindako lana errekonozitu nahi dute.\nTurismo sariek hiru kategoria bilduko dituzte:\n• Berrikuntza bultzatzea\n• Lehiakortasuna bere jarduera-sektorean\nEuskal autonomia-erkidegoko turismo-sektorearekin zerikusia duen jarduera ekonomikoren bat zuzentzen edo kudeatzen duten pertsonek, fisikoek edo juridikoek, eskuratu ahal izango dituzte sariak, bai eta Euskadin jardun-esparrua duten udal, erakunde profesional, korporatibo edo gremioetakoek ere, dela publikoek, dela pribatuek.\nHautagaitzak Turismo Zuzendaritzan eta Ekonomiaren Garapen eta Lehiakortasun Sailaren lurralde ordezkaritzetan aurkeztu ahalko dira, ekainaren 25etik uztailaren 24ra arte, edota Herri Administrazioen Araubide Juridikoaren eta Administrazio Prozedura Erkidearen 30/1992 Legeak jasotako lekuetan.\nMerkataritza sariek lau kategoria izango dituzte:\n- Enpresa arteko lankidetza\n- Hiriguneen dinamizazioa\nEuskal autonomia-erkidegoko irabazi asmoko jarduera ekonomikoa gauzatzen duten merkataritza-enpresen jabe diren pertsonek, fisikoek edo juridikoek, eskuratu ahal izango dituzte sariak. Merkataritzako hiri-inguruen dinamizazioa izeneko kategoriaren barruan pertsona fisiko edo juridikoek nahiz elkarte-egiturek sustatutako proiektuak sarituko dira, beren aldaera guztietan. Proposamenak Ekonomiaren Garapen eta Lehiakortasuneko Sailaren lurralde-ordezkaritzetan aurkeztu ahal izango dira ekainaren 25etik uztailaren 24era.\nErabakia, 5.000.000 eurotik gorako gastua baimentzekoa. Helburua: musika-ikastetxeetarako diru-laguntzak finantzatzea.\nGobernu Kontseiluak onartu du Hezkuntza, Hizkuntza Politika eta Kultura sailburuaren proposamenez, musika eskola eta ikastegiak finantzatzera bideratutako diru-laguntzen deialdia egiten duen Agindua. Diru-laguntza deialdi honek, 2014an bezalaxe, 8.629.962 euroko diru-kopurua du.\nDeialdi honen helburua da, musika eskola, kontserbatorio nahiz ikastegi pribatuek 2015ean dituzten pertsonal gastuen finantziazioan laguntzea. Zentro hauek musika tradizionaletan lerrotutako prestakuntza praktikoa eskaintzen dute, eta bokazioa eta gaitasuna erakusten dituzten ikasleak ikasketa profesionaletan jarraitu ahal izateko prestatzen dituzte.\nDiru laguntza hauen onuradun izan daitezke: Titularitate publikoa edo pribatua duten musika-eskolak, arautu gabeko irakaskuntza emateko baimena dutenak, eta titularitate publikoa duten Kontserbatorioak, irakaskuntza arautua emateko baimena dutenak.\nEgun Euskadin, eskatutako baldintzak betetzen dituzten eta musika-irakaskuntzan ari diren 91 zentro daude: horietan 66, udal finantziazioa jasotzen duten musika eskolak dira; 5 titulartasun munizipala duten kontserbatorioak (Barakaldo, Leioa, Durango, Irun eta Errenteriakoak); eta gainerako 25 udal-finantziaziorik ez duten zentro pribatuak.\n2014-2015 ikasturte honetan, Euskadiko 36.225 ikasle ari dira musika ikasketak burutzen –ikasketa arautuak nahiz ez arautuak- 91 zentro horietan.\nGasteizko Jesus Guridi, Donostiako Francisco Escudero eta Bilboko Juan Crisostomo Arriaga Musika Kontserbatorioak ezingo dira deialdi honen onuradun izan, ikastegi hauek Hezkuntza, Hizkuntza Politika eta Kultura Sailaren kudeaketa zuzena baitute.\nDiru-laguntza hauetarako eskaerak eta dokumentazioa aurkezteko epea 30 egun naturalekoa izango da, Agindua EHAAn argitaratu eta hurrengo egunean hasita.\nGobernu-kontseiluak onartu berri du patologia arrunt bat duten pertsonek eta beren senideek eratutako eta Euskadin diharduten irabazi asmorik gabeko elkarteak laguntzeko deialdia onartu du, egiten duten lana dela medio.\nElkarte horiek egindako ekarpena oso baliotsua da, eta betetzen duten eginkizuna funtsezkoa, Osasun Sailaren ustez, topaketa, komunikazio eta laguntzarako gunea baitira gaixoentzat zein haien senideentzat. Horrez gain, gaixotasunak eta tratamenduak ezagutzen laguntzen dute, baita prebentzioaren gaineko informazioa gainerako herritarrei ematen eta, horri esker, guztion ongizatea hobetzen ere.\nLaguntza horien helburua 2015 ekitaldian gauzatutako jarduerak finantzatzea da, helburu hauekin:\n1. Gaixotasunen bat duten pertsonen eta haien senideen kolektiboei laguntzea nork bere burua zaintzeko ahalmena eta autonomia handitzen dituzten trebetasunak eta baliabideak garatzen.\n2. Kaltetuen premia soziosanitarioak artatzea eta bideratzea.\n3. Kaltetuei eta beren senideei gaixotasunari buruzko ezagutza eta informazioa eskaintzea, arrisku-faktoreak eta osasun-jokabide egokienak kasu.\n4. Gaixotasuna dutenen osasun-desberdintasunak murriztea.